Summary: Veikkauksen omistajaohjauksesta vastaava ministeri Paatero ei pidä Ruotsin tietä sopivana Suomelle.

Kasinot, uhkapelit ja rahapeli- ja vedonlyöntipalvelut

Ulkomaisten nettipelien suosio ajoi Ruotsin rahapelimonopolin tiensä päähän. Maa sai muutama vuosi sitten tarpeekseen villin lännen säännöistä rahapelimarkkinoilla, toimintaa valvovan Spelinspektionenin viestintäpäällikkö  Anders Sims  kertoo.
 – Kansainväliset yritykset olivat läsnä, markkinoivat ja hankkivat asiakkaita kuin pelimonopolia ei olisi ollutkaan. Valtio halusi ottaa haltuun sen kasvavan osan pelirahoista, joka katosi ulkomaille, Sims toteaa STT:lle.
 Monopolin korvannut lisenssijärjestelmä otettiin käyttöön kuluvan vuoden alussa. Kaikilta Ruotsissa rahapelejä tarjoavilta yrityksiltä edellytetään toimilupaa. Yritykset maksavat peliveroa, joka on 18 prosenttia peleistä kerättyjen rahojen ja pelaajille maksettujen voittojen erotuksesta.
 Uudistus koskee erityisesti nettipelien tarjoamista. Niissä ulkomaisten yhtiöiden markkinaosuus oli vähitellen kasvanut yli puoleen. Suomessa ulkomaisten toimijoiden osuus rahapelimarkkinasta on myös ollut jatkuvasti kasvussa. Monopolin vaihtoehdoista on kuitenkin viime aikoina virinnyt keskustelua pääasiassa Veikkauksen mainoskampanjoiden nostaman kritiikin myötä.
 Kysymys on, voisiko rahapelaamisen haittoja hallita ja tuottoja kerätä paremmin jollain muulla menetelmällä kuin monopolilla.
 Yllättävän suuret verotulot
 Vuodenvaihteessa tai sen jälkeen toimiluvan saaneiden peliyhtiöiden paljous pääsi yllättämään Ruotsin viranomaiset. Nykyisin lupa on 86 yhtiöllä, kun arvio tulevista toimijoista oli 50–70.
 Valtion uuden peliveron tuotto puolestaan ylitti odotukset kaksinkertaisesti. Tammi-kesäkuun aikana valtio keräsi peliveroa reilut 1,8 miljardia kruunua eli noin 170 miljoonaa euroa. Summa vastaa koko vuodelle arvioitua verokertymää, maan verovirastosta vahvistetaan STT:lle.
 Osa verotuotoista tulee yhtiöiltä, jotka eivät aikaisemmin käytännössä ole maksaneet kruunuakaan veroja Ruotsiin, sillä peliyhtiöt toimivat usein esimerkiksi Maltalta. Iso veronmaksaja tosin on myös valtionyhtiö Svenska Spel, jonka valtiolle ja yleishyödyllisiin tarkoituksiin osoitettavaa tulosta vero osin pienentää.
 Verotuotot eivät jää uudistuksen ainoaksi myönteiseksi asiaksi. Toimilupien avulla yhtiöt saatiin sääntelyn ja valvonnan piiriin. Simsin mukaan viranomaisille on myös annettu tehokkaita työkaluja toiminnan ohjaamiseen. Yksittäisten seuraamusmaksujen suuruus on ollut muutamia miljoonia kruunuja.
 Tuhannet rajoittaneet pelaamistaan
 Spelinspektionenin Sims pitää spelpaus.se-järjestelmää yhtenä tärkeimmistä uudistuksen tuomista asioista. Jo 40 000 ruotsalaista on rajoittanut sen avulla pelaamistaan. Yhtiöiden tulee ennen pelien tarjoamista vahvistaa pelaajan henkilöllisyys.
 – Tätä ei olisi ollut mahdollista toteuttaa ilman lisenssijärjestelmää, Sims huomauttaa.
 Sims arvioi, että sulkujärjestelmä voi leikata yhtiöiden tuottoja, sillä suurpelaajat tuovat suurimman osan rahasta.
 Uudistus toi mukanaan myös työkaluja luvattomien pelisivustojen toiminnan rajoittamiseen. Simsin mukaan viranomaisilla on mahdollisuus esimerkiksi kieltää maksujenvälittäjiä toimittamasta maksuja Ruotsista vailla toimilupaa oleville sivustoille. Luvattomien peliyritysten mainontaan Ruotsissa voidaan lisäksi puuttua aiempaa kovemmilla keinoilla. Sanktioita voidaan kohdistaa myös mainoksia julkaisevaan mediaan.
 Ruotsin malli ei ole sopiva Suomelle
 Poliitikkojen vastaus kansallisen monopolin vaihtoehdoille on pääosin ollut ytimekäs ei. Veikkauksen ohjauksesta vastaava kunta- ja omistajaohjausministeri  Sirpa Paatero  (sd.) totesi viimeksi torstaina MTV:n uutisten haastattelussa, ettei Ruotsin malli ole missään tapauksessa sopiva Suomelle.
 – Tulot tippuivat ja haitat kasvoivat, Paatero sanoi MTV:lle STT:n mukaan.
 Paatero sanoo STT:lle, että tarkoitti lausunnollaan Ruotsin pitkän aikavälin kehitystä, jossa ulkomaiset nettipelit valtasivat markkinan.
 – Suomen ei pidä päästää sellaista tilannetta, että ulkomaiset peliyhtiöt tulisivat tänne, ja ajauduttaisiin lisenssijärjestelmään, Paatero sanoo.
 Hän viittaa muun muassa mainonnan kasvamiseen siinä tapauksessa, että pelimarkkinoilla toimii useampia yrityksiä. Spelinspektionenin Anders Sims myöntää, että mainosten lisääntyminen on vuoden kuluessa käynyt monien hermoille.
 – Ruotsalaiset ovat kokeneet mainokset päällekäyviksi ja rasittaviksi, Sims toteaa.
 Simsin mukaan mainostulva voi olla vain väliaikainen ilmiö, kun peliyritykset yrittävät vallata tilaa avautuneessa markkinassa.
 Nykyisen sääntelyn mukaan peliyhtiöiden mainonnan tulee olla kohtuullista. Suomessa rahapelejä saa mainostaa vain Veikkaus.
 Toimilupajärjestelmän haitoista vielä vähän tietoa
 Ruotsin peliuudistus on niin tuore, ettei sen mahdollisista haitoista ole vielä selvityksiä, Helsingin yliopiston tutkija, dosentti  Janne Nikkinen  huomauttaa. Nikkinen on tutkinut rahapelaamista ja perehtynyt myös Ruotsissa tehtyihin muutoksiin.
 Hänen mukaansa monopolijärjestelmä ei ole yksiselitteisesti paras keino ehkäistä pelien haittoja. Asiasta tehdyt tutkimukset ovat tuottaneet ristiriitaisia tuloksia.
 – Tutkimuksista ei saada näyttöä, että monopoli olisi aina ja kaikkialla parempi peliongelmaisten suojelemisessa, Nikkinen sanoo.
 Lisenssijärjestelmässä etuna on Nikkisen mukaan ainakin se, että toimijoita voidaan ohjata lupaehdoilla. Sääntöjä rikkovalta toimijalta lupa voidaan evätä.
 – Lisenssi voisi ehkäistä ongelmia ennalta. Silloin voitaisiin sanoa, että laitetaan tämä kiinni, jos ette tee jotain. Kyllä ne (peliyhtiöt) kummasti kuuntelevat esimerkiksi Britanniassa, Nikkinen toteaa.
 Pelimarkkinat eivät täysin vertailukelpoisia
 Suomen ja Ruotsin rahapelimarkkinat eivät ole täysin vertailukelpoisia. Ruotsissa valtio-omisteisen Svenska Spelin ja yhdistysten omistaman ravipeliyhtiö ATG:n lisäksi erilaisten arvontojen ja lottojen järjestäminen on sallittu lukuisille pienille toimijoille.
 Suomessa puhuttaneet peliautomaatit puolestaan kerättiin Ruotsissa pois kioskien ja kauppojen käytäviltä jo vuosikymmeniä sitten. Nykyisin koko maassa saa ravintoloiden ja hotellien yhteydessä olla enintään 7 000 automaattia. Automaatit ja kasinot ovat pelilain uudistuksen jälkeenkin valtionyhtiö Svenska Spelin yksinoikeus.
 Suomessa Veikkauksella saa olla korkeintaan 18 600 automaattia. Automaattien pelipisteet voivat sijaita esimerkiksi kaupoissa tai huoltoasemilla.
 Nikkinen pitää automaatteja haittojen kannalta kaikkein haitallisimpana pelimuotona.
 – Jos ne kerättäisiin kaupoista, haitat romahtaisivat.
 Kansallinen yhtiö ei romahtanut
 Markkinoiden avaaminen ei alkuvuoden tietojen perusteella romahduttanut valtionyhtiö Svenska Spelin toimintaa. Vuoden ensimmäisellä puoliskolla yhtiön pelien nettotulot pienenivät neljä prosenttia ja olivat hieman yli neljä miljardia kruunua. Yhtiön liikevoitto pieneni miljardi kruunua, mutta vajaan 800 miljoonan kruunun osuus liiketuloksen heikentymisestä selittyy uudella peliverolla.
 Paateron mukaan hallituksen linjana on säilyttää Veikkauksen monopoli ja että asialle on laaja kannatus eduskunnassa.
 Lue myös :
 Veikkaus perustaa eettisen neuvoston – palkitsemisjärjestelmään lisätään vastuullisuusmittari

Ruotsissa rahapelimonopolin purku toi suuret verotulot ja häiritsevät mainokset


Venäjän presidentti  Vladimir Putin  vierailee Suomessa keskiviikkona 21. elokuuta 2019. Vierailua isännöi tasavallan presidentti  Sauli Niinistö .
 Päivitämme uutista.

Putin Suomeen vierailulle ensi viikon keskiviikkona


Summary: Poliisilaitoksella jopa pohditaan, vaihdetaanko jutussa tutkinnanjohtaja. Helsingin poliisi epäilee kolmea poliitikkoa kiihottamisesta kansanryhmää vastaan.

Helsingin poliisi epäilee  Päivi Räsästä  (kd.),  Hussein al-Taeeta  (sd.) ja  Juha Mäenpäätä  (ps.) kiihottamisesta kansaryhmää vastaan.
 Ihmetystä ja arvostelua on herättänyt se, että tutkintaa johtaa vihreätaustainen rikoskomisario  Pekka Hätönen . Hätönen oli viime kunnallisvaaleissa vihreiden ehdokkaana Espoossa.
 Eilen perussuomalaisten puheenjohtaja  Jussi Halla-aho   kritisoi voimakkaasti sitä , että muiden puolueiden kansanedustajien toimia tutkii vihreätaustainen poliisi.
 Halla-aho ei ole ainoa, joka on kiinnittänyt huomiota tilanteeseen.
 Helsingin poliisilaitoksen päällikkö  Lasse Aapio  on saanut kielteistä palautetta asiasta.
 Aapio käynnisti selvityksen tilanteesta tänään aamulla.
 – Kielteistä palautetta on tullut sähköpostiini ihan tavallisilta kansalaisista. Olen käynnistänyt selvityksen tästä tilanteesta, poliisipäällikkö Lasse Aapio sanoi Ylelle.
 Nyt selvitetään, kuuluuko tutkinnanjohtaja edelleen puolueeseen
 Rikoskomisario Pekka Hätönen on kommentoinut aiemmin julkisuudessa, ettei hän kuulu enää vihreisiin.
 Nyt Helsingin poliisilaitos selvittää tätäkin.
 – Minulle on tullut vietejä, joiden mukaan hän olisi edelleen puolueen jäsen. Tätä nyt selvitellään, Aapio sanoi.
 Hätönen johtaa Helsingin poliisilaitokselle perustettua niin sanottua viharyhmää, jossa viharikoksia tutkitaan.
 Helsingin poliisissa pohditaan nyt jopa sitäkin, joudutaanko poliitikkoja koskevassa tutkinnassa vaihtamaan tutkinnanjohtajaa.
 – Siihen en osaa vielä tässä vaiheessa vastata, Aapio sanoi.
 Kerromme kohta lisää.
 Lue myös:
 Poliisi epäilee kolmea kansanedustajaa kiihottamisesta kansanryhmää vastaan – "Voi olla, että Räsäsen ja al-Taeen tutkinta rajataan"

Helsingin poliisi käynnisti selvityksen tutkinnanjohtajasta, "Kielteistä palautetta tullut" – Vihreätaustainen poliisi tutkii 3 kansanedustajaa


Summary: Turun Paavo Nurmi Marathonin osallistujia ohjattiin tutkimuspedille juoksun jälkeen elokuussa 2018.

Turun yliopistollisen keskussairaalan kardiologit tutkivat juoksijoita elokuussa 2018 Paavo Nurmi Marathonin jälkeen. Tavoite oli saada tietoa maratoniin liittyvistä sydänriskeistä. Nyt tutkimustulokset ovat valmistuneet.
 Sydänmerkkiaineiden eli troponiinien määrä nousi maratonjuoksun jälkeen lähes jokaisella eli 95 prosentilla tutkituista juoksijoista. Merkkiaineiden nousu on harmiton ilmiö. Se tulee kuitenkin tunnistaa, jottei sen perusteella tehdä väärää diagnoosia sydäninfarktista tai sydänlihastulehduksesta.
 Onko taustalla alkava sepelvaltimotauti?
 MaraCat-nimisen tutkimuksen tavoite oli selvittää, kuinka usein sydäninfarktin diagnostiikassa käytetyt merkkiaineet eli troponiinit nousevat poikkeaviksi ja mitkä tekijät tähän vaikuttavat. Erityisesti selvitettiin, liittyykö juoksijoiden sydänperäisen troponiinitason nousu alkavaan sepelvaltimotautiin tai onko se yhteydessä hauraan valtimoplakin merkkiainepitoisuuksiin.
 Tyks Sydänkeskuksen johtaja, professori Juhani Airaksinen tutki ryhmineen juoksijoita Turun kaupunginteatterin tiloissa elokuussa 2018. Minna Rosvall / Yle
 Juoksun jälkeen tutkittiin 40 osallistujaa. Maratonin jälkeen mitatut arvot olivat keskimäärin kolmin- ja jopa yli viisinkertaiset infarktirajoihin verrattuna.
 – Troponiinitasojen nousu raskaan fyysisen rasituksen jälkeen on vielä hiukan huonosti tunnettu lääkärikunnassa. Tämä on myös hyvä tietää niiden, jotka harrastavat raskasta kestävyysliikuntaa, että merkkiaineiden nousu on ohimenevä asia ja hyvälaatuinen ilmiö, kertoo kardiologian professori, Tyks Sydänkeskuksen johtaja  Juhani Airaksinen.
 Tutkimuksen mukaan nopeasti ohimenevät troponiinitason nousut eivät johdu sepelvaltimotaudista tai viittaa siihen. Nousu ei näytä aiheutuvan myöskään muun lihaksiston (luurankolihakset) ylirasituksesta.
 Tutkittavien näytteet pian laboratorioon
 Juoksijoita tutkittiin jo ennen Paavo Nurmi Marathonia Tyks Sydänkeskuksessa, välittömästi maratonin jälkeen kilpailupaikalla sekä jatkotutkimuksissa Tyksin PET-keskuksessa. Merkkiaineanalyysejä tehtiin myös Turun yliopiston biotekniikan laitoksella.
 Uudella tutkimuskäytössä olevalla menetelmällä pystyttiin erottamaan kehon lihasmassan sekä sydänlihaksen erittämät erilaiset troponiinit. Sydänmerkkiaineen nousu ei kuitenkaan liittynyt muiden lihasten rasittumiseen.
 Juoksijoita tulee maaliin elokuussa 2018 Paavo Nurmi maratonilta.  Minna Rosvall / Yle
 – Nuorilla troponiininousut merkkiainepitoisuuksissa olivat selvästi suurempia kuin keski-ikäisillä, kertoo tutkimusryhmään kuuluva kardiologi  Tuomas Paana .
 Nousut merkkiainepitoisuuksissa ovat hyvin lyhytaikaisia. Ne palautuvat jo vuorokauden tai kahden sisällä. Jos kyseessä on sydäninfarkti tai sydänlihastulehdus, troponiinitasot säilyvät korkeina pitempään.
 Yksi tutkimuksen haasteista oli, että tutkittavien näytteet piti saada nopeasti laboratorioon.
 – Juoksun jälkeen näytteenotto ei ole aivan normaalia laboratoriotekniikkaa. Suonet ovat eri tavalla piilossa. Osa juoksijoista oli todella puhki, kun he tulivat maaliin. Paavo Nurmi Marathonin järjestäjät tekivät todella paljon meidän eteemme. Hyvin myös juoksijat tulivat jälkikäteen PET-keskukseen tutkimuksiin eri puolilta Suomea, professori Juhani Airaksinen kiittää.
 Tutkimus on osa isompaa kokonaisuutta, jossa tutkitaan syitä, miksi päivystykseen tulevien potilaiden sydänmerkkiaineet ovat koholla.

Tyks tutki maratoonareiden sydämiä – sydänmerkkiaineet kohdolla, mutta nousu harmiton ilmiö


Summary: Välipalaa ei kannata jättää lapsen omatoimisuuden varaan, neuvoo ravitsemusterapeutti.

Joensuulaisella  Juha Pesosella  oli iltapäivällä aikaa ja halu näperrellä. Niinpä perheen lapset  Aapo , 11,  Alisa , 9, ja  Ella , 5, saivat välipalan naaman muotoon aseteltuna. Lautaselta löytyi leipää, vihanneksia, hedelmiä ja pähkinöitä.
 – Heti maistuu paremmin, kun tekee tällaisen pienen askartelun ruuan kanssa, Juha Pesonen sanoo.
 Pesoset ovat halunneet kiinnittää huomiota välipalojen terveellisyyteen.
 Pesosten jääkaapissa on aina voileipätarvikkeita, maustamatonta jogurttia ja mehukeittoa.
 Laura Kosonen / Yle
 – Jääkaapista löytyy aina maustamatonta jogurttia, rahkaa ja mehukeittoa. Lapset syövät yleensä koulun jälkeen leipää ja jogurttiannoksen, kertoo äiti  Mari Pesonen.
 Järkevä välipala on tärkeä osa koululaisen ruokavaliota, muistuttaa laillistettu ravitsemusterapeutti  Henna Jalkanen  Lasten liikunta ja ravitsemus -tutkimuksesta Itä-Suomen yliopistosta. Pienillä vinkeillä koululaisia voi ohjata tekemään hyviä valintoja.
 1. Pilko vihannekset valmiiksi ja laita ne näkösälle
 Moni koululainen syö välipalan kotona itse, kun vanhemmat ovat vielä töissä. Ravitsemusterapeutti neuvoo, ettei vanhempien kannata jättää välipala-asioita pelkästään lapsen omatoimisuuden varaan.
 – Kasvikset ja hedelmät tekevät paremmin kauppansa, jos vanhempi on pilkkonut ne valmiiksi suupaloiksi jääkaappiin. Esimerkiksi omenalohkot tai kurkku- ja porkkanatikut maistuvat useimmille lapsille, Henna Jalkanen vinkkaa.
 Myös valmiiksi pestyt hedelmät tai kirsikkatomaatit häviävät yleensä ruokapöydältä nopeasti, samoin marjat, jos ne on sulatettu valmiiksi.
 Juha Pesonen näperteli koulun alun kunniaksi välipalan perheen koululaisille.
 Kotialbumi
 – Monipuolisen välipalan koostaminen kannattaa tehdä lapselle mahdollisimman helpoksi, ja laittaa tarvikkeet näkyville ja lapsen saataville.
 Pesosilla vanhemmat tekevät vuorotöitä, ja usein jompi kumpi on kotona koululaisten tullessa.
 – Lapsilla on kova nälkä koulun jälkeen. Ilman välipalaa kiukku tulee nopeasti, Mari Pesonen sanoo.
 2. Kokoa myös välipala lautasmallin mukaan
 Koululaisen välipala olisi hyvä rakentaa lautasmallin mukaan: se voi sisältää esimerkiksi viljatuotteita, kasviksia sekä jonkin proteiinin lähteen, kuten jogurttia, kananmunaa tai vaikkapa pienen kourallisen pähkinöitä.
 Leivän päällä kannattaa suosia kasvimargariinia, mutta pelkkä leipä ja levite on turhan köykäinen välipala. Kasviksilla ja juustolla tai leikkeleellä höystettynä se pitää nälkää jo paremmin.
 – Varsinkin, jos lapsi harrastaa liikuntaa, voi ruokaisa välipala olla tarpeen.
 Silloin apu voi löytyä myös eineshyllyltä. Esimerkiksi pinaattiletut kasvisten ja raejuuston kanssa on tuhti ja helppo välipala.
 Pesosilla jompi kumpi perheen aikuisista on usein kotona iltapäivällä auttamassa välipalan teossa.
 Laura Kosonen / Yle
 3. Sydänmerkki helpottaa valintaa kaupassa
 Valmiiden välipalatuotteiden tarjonta on lisääntynyt viime vuosina. Kauppojen valikoimissa on entistä enemmän erilaisia välipalapatukoita ja -keksejä. Sellainen on kätevä napata mukaan esimerkiksi harrastusreissulle osaksi välipalaa, mutta ravitsemusterapeutti neuvoo kiinnittämään huomiota tuotteiden sokeripitoisuuksiin.
 – Jos välipalapatukka on suklaalla kuorrutettu, siinä on todennäköisesti runsaasti sokeria, Jalkanen sanoo.
 Myös erilaiset vanukkaat, lapsille markkinoidut jogurtit ja murot ovat usein hyvin sokeripitoisia.
 – Maustamaton jugurtti esimerkiksi hedelmillä, hunajalla ja myslillä höystettynä voisi olla parempi vaihtoehto, Jalkanen neuvoo.
 Pesosten perheessä murojen kanssa on tehty kompromissi: suklaamuroja saa perjantaisin aamupalaksi.
 Terveellisyyden näkökulmasta kannattaa myös miettiä, kuinka paljon kuitua ja millaista rasvaa koululaisen välipala sisältää. Tuoteselosteita ei kuitenkaan tarvitse tankata alusta loppuun, vaan esimerkiksi Sydänmerkki kertoo, että tuote on terveyden kannalta parempi valinta omassa tuoteryhmässään.
 Viinimarjat suoraan puskasta maistuvat Alisa Pesoselle.
 Laura Kosonen / Yle
 4. Anna lapsen valita ja tehdä itse
 Moni lapsi innostuu syömään kunnon välipalan, jos saa valmistaa sen itse.
 – Esimerkiksi erilaiset munakkaat ovat oiva ruokalaji harjoitella keittiötaitoja, ja salaatin tekeminen onnistuu jo alakoululaiselta ravitsemusterapeutti Henna Jalkanen sanoo.
 Lapsen mielipiteitä kannattaa kuunnella välipaloja miettiessä. Hyvä ohjenuora on, ettei mikään ruoka ole kiellettyä. Järkeviin valintoihin kannattaa ohjata positiivisella otteella.
 Pesosten perheessä parhaita iltapäiviä ovat ne, kun Mari Pesosella on ollut aikaa leipoa.
 – Kaakao ja tuore pulla on ihan paras yhdistelmä, Aapo Pesonen sanoo.
 Perusvälipala on voileipää ja jogurttia. Arjen luksusta on se, jos tarjolla on tuoretta pullaa tai sämpylöitä.
 Laura Kosonen / Yle
 5. Voiko lapsen koulusta ostaa välipalan?
 Joissakin kouluissa oppilaat voivat iltapäivällä ostaa välipalan koulun ruokalasta. Esimerkiksi Joensuun normaalikoulussa välipalaa on myynnissä sekä ala- että yläkoulun puolella.
 – Alakoululaisten suosikkeja ovat jugurtit ja murot. Yläkoululaiset ostavat eniten täytettyjä leipiä, proteiinirahkoja ja pizzapaloja, kertoo asiakkuuspäällikkö  Hannele Pirhonen  Fazer Food Servicsistä.
 Myös hedelmät ja välipalapatukat käyvät kaupaksi. Tarjonnassa pyritään terveellisyyteen eikä myynnissä ole karkkia tai limppareita. Pirhosen mukaan valmiille välipalalle on kysyntää erityisesti alakoulussa, sillä pienimmät koululaiset syövät lounaan aikaisin aamupäivällä.
 Ella Pesosen suosikkijälkiruoka päiväkodissa on suklaakiisseli, mutta marjatkin maistuvat.
 Laura Kosonen / Yle
 Minkälainen olisi hyvä välipala koululaisille? Aiheesta voi keskustella klo 22 saakka.
 Lue lisää:
 Uusi tutkimus listaa suomalaisten viisi eri tapaa syödä välipalaa – mihin ryhmään sinä kuulut?
 “Hyvän välipalan rima on liian korkealla” – Ravitsemusasiantuntijan vinkit kiireisen arjen ruokailuun

Millainen on hyvä koululaisen välipala? Näillä 5 vinkillä saat lapsen innostumaan terveellisestä ruuasta


Summary: Yle tutustui Helsingissä samanlaiseen purjeveneeseen kuin se, jolla ilmastoaktivisti Thunberg purjehtii New Yorkiin.

Helsingin Lauttasaaressa sijaitsevassa laiturissa seisoo ylväänä valkoinen Ariel 2 -purjevene 28-metrisine mastoineen.
 Alus on samanlainen IMOCA 60 -luokan purjevene kuin se, johon 16-vuotiaan ilmastoaktivistin  Greta Thunbergin  on määrä astua tänään keskiviikkona iltapäivällä Britannian Plymouthissa.
 Suunnitelmien mukaan Malizia II -purjevene kuljettaa  ruotsalaisteinin noin kahdessa viikossa New Yorkiin, jossa hän puhuu syyskuussa ilmastohuippukokouksessa.
 Mukana Malizia II -veneessä ovat Greta Thunbergin isä  Svante,  aluksen kapteenit  Boris Herrmann  ja  Pierre Casiraghi  sekä dokumentaristi  Nathan Grossman.
 Polvisuojat ja kypärät varusteina
 Kun kilpapurjehduksen harrastaja  Ari Huusela  esittelee omaa alustaan, käy selväksi, että Thunbergin purjehduksesta tulee rankka niin fyysisesti kuin henkisestikin.
 Huusela kuvailee veneluokkaa purjeveneiden Formula 1:ksi. IMOCA 60 -luokan purjeveneistä on riisuttu kaikki turha, jotta alus olisi mahdollisimman kevyt purjehtimaan nopeasti.
 Polvituet ovat pakolliset liikuttaessa matalassa kajuutassa. Laura Hyyti / Yle
 18-metrisen veneen sisätilat ovat ahtaat, ja niissä pitää liikkua kontaten. Polvisuojat ja kypärä suojaavat iskuilta, kun vene heilahtelee merenkäynnissä.
 – Vene ei ole suorassa hetkeäkään. Meteli ja rytinä on valtava, kun purjehditaan lujaa, Huusela toteaa.
 Tilankäyttö on optiomoitu Ariel 2 -purjeveneessä. Laura Hyyti / Yle
 Kuulosuojaimet käytössä
 Nukkumiseen matkustajat käyttävät IMOCA 60 -luokan purjeveneissä sisäseinällä roikkuvia meripunkkia, joihin he kiilaavat itsensä seinää vasten köyden avulla.
 Huuselan mukaan punkassa voi nukkua enintään kolme varttia tai tunnin kerrallaan, kunnes olkapäät puutuvat. Nukkuminen vaatii kovassa melussa kuulosuojaimia tai vähintään hyviä korvatulppia.
 Purjeveneessä on viisi vesitiivistä osastoa, joiden välillä on pienet kulkuaukot. Laura Hyyti / Yle
 Thunbergin aluksen kapteenin  Boris Herrmannin tiimi kertoo sivuillaan , että nukkumista on hieman helpotettu normaalia paremmilla patjoilla ja verholla, joka erottaa punkan kajuutasta.
 Olot veneessä ovat silti karut.
 – Henkisellä puolella jännitys siitä, kestääkö vene, on koko ajan läsnä. Kyseessä on haastava tila, josta ei pääse karkuun, Huusela kuvailee.
 Huuselan mukaan jokaisen yksinkertaisenkin asian toimittaminen on parhaimmillaan 30 solmua eli 56 kilometriä tunnissa kulkevassa veneessä hankalaa.
 Ari Huusela esittelee retkikeitintä, jolla ruoka valmistetaan purjehduksen aikana. Laura Hyyti / Yle
 Purjeveneessä ei ole vessaa vaan tarpeet tehdään ämpäriin.
 Ruuanlaitto onnistuu pienellä retkikeittimellä, jolla keitettävä vesi yritetään kaataa pussiruokien sekaan läikyttämättä.
 Vesiturbiinit tuottavat energiaa
 Thunberg käyttää New Yorkin -matkaan purjevenettä, koska hän ei halua matkustaa runsaita hiilidioksidipäästöjä tuottavilla lentokoneilla tai risteilyaluksilla.
 Purjeveneellä matkustamalla hiilijalanjälki jääkin pieneksi. Boris Herrmannin Malizia II -alus saa sähkölaitteiden vaatiman virran aurinkopaneeleista ja vesiturbiineista, jotka tuottavat energiaa meriveden virtauksesta.
 Veneessä on hätätilanteita varten moottori, mutta siihen ei ole merimatkan aikana tarkoitus turvautua.
 Ympäristöasioiden lisäksi purjehduksella panostetaan turvallisuuteen, onhan mukana kokemattomia matkustajia. Veneellä ei ajeta huippunopeutta, ja Huuselan mukaan sääolosuhteet eivät ole pohjoisella Atlantilla elokuussa vielä pahimmillaan.
 Ari Huuselan Ariel 2 -alus kuuluu IMOCA 60 -luokkaan. Purjeveneellä on pituutta noin 18 metriä ja leveyttä kuusi metriä. Laura Hyyti / Yle
 IMOCA 60 -purjevene kulkee niin nopeasti, että se pystyy kiertämään pahimmat matalapaineet ja myrskyt. Satelliittidata on kytketty aluksen tietokoneeseen, ja kapteenit käyttävät Huuselan mukaan sääennusteiden tutkimiseen useita tunteja päivässä.
 – Matka on Gretalle hieno kokemus, joka jää loppuiäksi mieleen, purjehduskonkari Ari Huusela arvelee.
 Lisää aiheesta:
 Lentämistä välttelevä ilmastoaktivisti Greta Thunberg matkaa New Yorkiin purjeveneellä – kapteenina on Monacon prinsessa Carolinen poika
 Radio Yle Puheen aamu:  Yksinpurjehtija Ari Huusela: Greta Thunbergin matka Atlantilla on kuin ajaisi kitarakopassa moottoritiellä

Tällaisissa oloissa Greta Thunberg purjehtii Atlantin yli ilmastokokoukseen – Veneessä liikutaan konttaamalla, vessana ämpäri


Hotellikonserni Kämp Collection Hotelsin omistaja vaihtuu. Uusi omistaja on norjalaisen sijoittajan  Petter Stordalenin  omistama Nordic Choice Hospitality Group.
 Kämp Collection Hotelsin tunnetuin hotelli on Helsingin ydinkeskustan Hotelli Kämp. Konserniin kuuluu yhteensä kymmenen hotellia ja 17 ravintolaa. Työntekijöitä on yli 600.
 Kämp Collection Hotelsin enemmistön ovat aiemmin omistaneet sijoitusyhtiö CapManin hallinnoimat rahastot.


Summary: Poliisi etsii edelleen toista tekijää, joka on myös ruotsalainen.

Tanskassa poliisi kertoo pidättäneensä 22-vuotiaan ruotsalaismiehen Kööpenhaminan veroviraston viimeviikkoisen räjähdyksen takia. Toisen epäillyn uskotaan olevan edelleen vapaana.
 Poliisijohtaja  Jørgen Bergen Skov  kertoo  tanskalaismedia VG:lle , että poliisi on asettanut 23-vuotiaan ruotsalaismiehen kansainväliseen etsintäkuulutukseen.
 – Tutkimme useita eri osoitteita viime yönä Ruotsissa. Olemme myös ottaneet haltuumme auton, jonka uskomme kuuluvan tekijöille, Skov sanoi VG:n mukaan.
 Yksi ihminen loukkaantui räjähdyksessä, joka tapahtui Tanskan veroviraston toimipisteen ulkopuolella Kööpenhaminassa viime viikon tiistaina.
 Kööpenhaminassa räjähti myös lauantaina Nørrebron kaupunginosassa siirrettävän poliisipisteen luona. Kukaan ei loukkaantunut. Skovin mukaan räjähdykset eivät liity toisiinsa.
 Lue lisää:
 Poliisipisteen ulkopuolella räjähti Tanskassa – jo toinen räjähdys tällä viikolla Kööpenhaminassa
 Tanskassa poliisi tutkii Kööpenhaminassa verovirastolla tapahtunutta räjähdystä – "Kyseessä oli tahallinen teko"

22-vuotias ruotsalaismies pidätetty Kööpenhaminan veroviraston viimeviikkoisen räjähdyksen takia


Summary: Panamantauti uhkaa banaaninsyöntiä ympäri maailman. Kerran vastaavasta jo selvittiin. Nyt tilanne on kuitenkin eri.

Tästä on kyse Kokonaisia banaanisatoja tuhoava tauti on levinnyt Amerikkaan, jossa tuotetaan suurin osa maailman banaaneista. Kolumbia julisti asian takia kansallisen hätätilan, Ecuadorissa tautia vastaan kamppailee armeija. Markkinat selvisivät banaanikatastrofista jo kertaalleen, kiitos toisen lajikkeen, mutta nyt tulevaisuus on epäselvä.
 Banaanien olemassaoloa uhkaavan Panamantaudin uusin muoto on vuosien estotoimenpiteistä huolimatta onnistunut löytämään tiensä Amerikkaan,  National Geographic  kertoo. Tähän asti se on tehnyt tuhojaan lähinnä Aasiassa, Afrikassa ja Australiassa.
 Kolumbian maataloudesta vastaava viranomainen ICA vahvisti niin kutsutun Panamantaudin saapuneen Karibian alueen rannikkoseuduille. Samalla valtio julisti kansallisen hätätilan.
 Panamantaudin uusimman muunnoksen, nimeltään Tropical Race 4, aiheuttaa  Fusarium   oxysporum  f. sp.  cubense  -sieni, joka on immuuni sienimyrkyille. Kasveja on siis voitu vain suojella siltä.
 Banaani on maailman suosituin hedelmä. Mitä tapahtuu, jos se katoaa?
 Banaanin kahdestatoista suurimmasta vientimaasta  yhdeksän sijaitsee Amerikan mantereella . Ecuador tuottaa lähes neljänneksen maailmalle vietävistä banaaneista ja tekee kaupalla noin 3,2 miljardia Yhdysvaltain dollaria vuodessa.
 Banaania eniten vientiin tuottavat valtiot, joista Amerikan mantereella ja Karibialla sijaitsevat tummennettu
 Panamantaudin leviäminen Amerikan mantereelle uhkaa banaanin roolia sekä ravintona että vientituotteena.
 Vaikka tautiin sairastuneet banaanit ovat ihmiselle syömäkelpoisia, aiheuttaa tauti lopulta sen, etteivät banaanikasvit enää tuota hedelmiä. Se voi tuhota kokonaisia banaaniviljelmiä kuukausissa.
 Nopea leviäjä
 Panamantaudin Tropical Race 4 -muunnos havaittiin ensimmäistä kertaa Taiwanin maaperässä Itä-Aasiassa vasta 1990-luvun alussa. Tuhoava sienitauti pysytteli pitkään Kaakkois-Aasiassa ja Australiassa, kunnes se levisi 2010-luvun taitteessa Lähi-itään ja Afrikkaan.
 Tutkijat osasivat pelätä, että sieni pääsisi väistämättä myös Latinalaiseen Amerikkaan, joka on koko maailmanlaajuisen banaaninviennin keskus.
 – Kun taudin havaitsee, on jo liian myöhäistä. Se on jo todennäköisesti levinnyt tutkitun maaperän ulkopuolelle, kertoo  Gert Kema , Wageningen Universityn kasvipatologian professori Alankomaista. Keman tutkimus löysi Panamantaudin Kolumbiasta.
 Osasyyllinen taudin nopealle leviämiselle on itse banaaninviljely. Kaupallisilla plantaaseilla kasvatetaan lähes poikkeuksetta vain Cavendish-banaanilajiketta. Koska lajikkeen banaaneilla on identtinen perimä, on niillä myös identtinen alttius sairastua.
 Yhden lajikkeen kasvattaminen on halpaa ja tehokasta kaupallisesti, mutta se jättää kasvit vaarallisen alttiiksi epidemioille.
 Panamantaudin takia karanteenisssa oleva banaaniviljelmä Queenslandissa Australiassa.
 Ei ole banaania, joka voisi meidät pelastaa
 Vahvasti banaaninvientiin nojaavissa Latinalaisen Amerikan valtioissa tauti voisi synnyttää valtavaa taloudellista huolta.
 Ecuadorissa  laitettiin banaanikasvien tuonti karanteeniin  jo heinäkuussa, kun maa halusi estää Panamantaudin leviämisen hinnalla millä hyvänsä. Maatalous- ja karjaministeri  Xavier Lazo Guerrero  kertoi  Science-lehdelle , että tautia vastaan on taistelemassa niin poliisi, rajavartiosto, tullit, maahanmuuttoviranomaiset kuin armeijakin.
 Maailmaa on kohdannut banaanikriisi ennenkin. 1900-luvun ensimmäisellä puoliskolla Panamantaudin aiempi muunnos, Tropical Race 1, tuhosi Gros Michel -banaanilajikkeen lähes täysin. Tuolloin Cavendish-banaaneja ei vielä syöty länsimaissa – Gros Michel -banaani oli se, mitä tuotiin.
 Banaania, jolla olisi tällaisen kestävyyden ja tautisuojan lisäksi samanlainen maku ja ulkonäkö kuin pidetyllä Cavendishilla, ei yksinkertaisesti ole olemassa.
 Banaanintuottajat vaihtoivat katastrofin jälkeen lajikkeeksi hieman mauttoman Cavendishin, sillä sen tiedettiin olevan vastustuskykyinen Panamantaudille. Tauti on kuitenkin kehittynyt sellaiseksi, että Cavendishkaan ei pysty suojautumaan siltä.
 Entäs nyt, 2000-luvulla? Kuinka Cavendishin katoamisesta selvittäisiin?
 Maailmassa kasvaa tuhansia erilaisia banaaneja, mutta vain muutamalla lajikkeella on ankaraan kaupalliseen tuotantoon soveltuvia ominaisuuksia.
 Banaania, jolla olisi tautisuojan lisäksi samanlainen kestävyys, maku ja ulkonäkö kuin pidetyllä Cavendishilla, ei yksinkertaisesti ole olemassa.
 Mitä käy ruokakauppojen hedelmälaareille?
 Latinalaisessa Amerikassa, Karibialla, Afrikassa ja Aasiassa banaanit ovat merkittävä ravinnon lähde.
 Tuottajamaissa paikalliset käyttävät päivittäisenä ravintona monia Cavendish-lajikkeesta poikkeavia banaaneja, kuten keittobanaaneja. Panamantauti on kuitenkin ankara. Se pystyy tarttumaan lähes mihin tahansa lajikkeeseen.
 Jos banaanisadot pienenevät merkittävästi, syntyy monissa maissa lisäpulaa ruuasta.
 Keskon hedelmistä ja marjoista vastaava osto- ja myyntipäällikkö  Nanette Karttusen  mukaan Suomi on aiemmin joutunut seuraamaan lähinnä sivusta, kuinka Panamantauti on vaikeuttanut tuotantoa Aasiassa. Sillä ei ole juurikaan ollut vaikutusta Euroopan hintoihin ja tuontiin.
 Nyt hän on kuitenkin huolestuneempi. Latinalainen Amerikka on Euroopan merkittävin tuotantoalue banaanintuonnissa.
 – Karanteenimenetelmät ovat hitaita ja kalliita, eikä niillä saada nopeaa parannusta aikaan, mikäli tauti leviää rajua vauhtia.
 Karttusen mukaan tuotanto- ja tavarantoimitusprotokollat banaanifarmeilla toimimiselle ovat nyt tiukkoja.
 – Työvälineet ja autot tulee desinfioida ja tuotantoalue tulee jakaa erilaisiin vyöhykkeisiin, jotta taudin leviäminen pystytään estämään, Karttunen sanoo.
 Maailmassa on tuhansia banaanilajikkeita, mutta vain harvalla on tehotuotantoon sopivat ominaisuudet. Monet myös maistuvat hyvin erilaisilta kuin Cavendish, johon olemme länsimaissa tottuneet. AOP
 Panamantauti tarttuu maaperän, veden ja taimien kautta.
 National Geographic arvioi, että Panamantauti tulee näkymään tuontimaissa enimmäkseen korkeampina hintoina ja tyhjempinä hedelmähyllyinä.
 Karttunen näkee banaanin hinnan nousevan pitkällä aikavälillä Suomessakin, mikäli taudin leviämistä ei saada nyt pysäytettyä.
 Hän kuitenkin uskoo, että Gros Michel -lajikkeen kaltainen tilanne, jossa vientibanaani kuolee lähes sukupuuttoon, onnistutaan välttämään.
 – Tuotannossa noudatetaan nykyään erilaisten laatusertifikaattien vaatimia toimintatapoja. Varotoimenpiteiden liittäminen osaksi päivittäistä toimintaa on huomattavasti aiempaa helpompaa.
 Geenimanipulaatio ja oudot banaanit apuun
 Koska banaani ei siemenettömyytensä vuoksi lisäänny hedelmiensä avulla, ovat kaikki kaupan yksilöt toistensa kopioita. Tämän vuoksi uusien lajikkeiden kasvattaminen on todella vaikeaa ja aikaa vievää.
 Hondurasilaiset tieteilijät ovat kehitelleet Panamantaudille resistantteja banaaneja, mutta niiden epäillään olevan liian outoja kuluttajien makuun. Kanadan markkinoilla kokeiltiin 90-luvulla Hondurasissa kehitettyjä Goldfinger- ja Mona Lisa -lajikkeita, mutta ne eivät menestyneet.
 Australiassa selvitetään Cavendish-banaanin geenimanipulaatiolla, josko siitä voitaisiin muovata Panamantaudista selviävä lajike. Ratkaisuja ei vielä ole, eikä geenimanipuloitu ravinto ole monien mielestä houkuttelevaa.
 Kysymys on siitä, ovatko ihmiset valmiita muuttamaan makuaan.  Rony Swennen, banaanitutkija
 Keskon Karttunen pitää mahdollisena, että lajikekehittely tuottaa jossain vaiheessa hedelmää.
 Yleinen käsitys asiantuntijoiden piirissä on, että banaanimarkkinoita ei kyetä pelastamaan yhdellä lajikkeella, vaan pitkäaikainen kestävyys vaatisi monia erilaisia Panamantaudille vastustuskykyisiä hedelmiä.
 – On banaanilajikkeita, jotka ovat eri värisiä, muotoisia ja makuisia, jotka pystyvät selviämään Panamantaudista. Kysymys on siitä, ovatko ihmiset valmiita muuttamaan makuaan, Leuvenin yliopiston professori, banaanitutkija  Rony Swennen  sanoo.
 Pärjäisitkö sinä ilman banaaneja? Keskustele aiheesta kello 22 saakka!
 Lue lisää :
 Banaanit saattavat kuolla sukupuuttoon – taas
 Kolumbialaiset haluavat tutkia Chiquita-banaanien pomojen toimet sisällissodan ajoilta

Pahin näyttäisi tapahtuneen: Banaanit tuhoava tauti löysi tiensä Etelä-Amerikkaan – ja nyt sitä vastaan taistelevat poliisit ja armeija


Summary: Suomen ensimmäinen päiväkotibussi hankittiin Kouvolaan kaksi vuotta sitten.

Kouvolassa toimiva päiväkotibussi on herättänyt kiinnostusta kymmenissä kunnissa.
 Suomen ensimmäinen päiväkotibussi hankittiin kaksi vuotta sitten Kouvolaan paikkaamaan varhaiskasvatustilojen puutetta. Päiväkoteja oli tiloissa, joita ei oltu suunniteltu niitä varten.
 Päiväkotibussin avulla lisäpaikkoja saadaan sinne, missä niitä tarvitaan. Bussi on suunniteltu erikseen varhaiskasvatuksen käyttöön. Bussissa on esimerkiksi sängyiksi kääntyvät penkit ja jääkaappi välipaloja varten.
 ''Bussi on ollut hyvä ratkaisu''
 Ensimmäisenä vuonna  päiväkotibussiin yhdistettiin  kahden pienen päiväkodin esikouluryhmät, jotta lasten ei tarvinnut vaihtaa päiväkotia.
 Seuraavana vuonna Kouvolan keskustassa oli kova pula varhaiskasvatuspaikoista. Päiväkotibussi oli Haanojan päiväkodilla kahden eri ryhmän käytössä. He käyttivät vuoroviikoin bussia ja samaa päiväkotitilaa.
 Tänä vuonna vuorohoidon tarve on lisääntynyt Kouvolassa, ja bussi tuo lisäpaikkoja ympärivuorokautiseen ja -viikkoiseen päiväkotiin. Lokakuusta alkaen päiväkotibussi on yhtenä päivänä viikossa avoimen varhaiskasvatuksen käytössä. Tarkoituksena on viedä avointa varhaiskasvatusta keskustataajamien ulkopuolelle.
 Päiväkotibussin takaosassa on muun muassa wc ja satunurkkaus.  Petri Niemi / Yle
 Bussi hakee lapset aamulla näiden omilta päiväkodeilta, ja päivä vietetään tavallisesti lähiluonnossa tai kulttuurikohteissa. Bussi toimii ryhmän tukikohtana.
 – Lapset ovat voineet vaikka kuulla, että muuttolinnut ovat tulossa. Bussilla voidaan sitten lähteä lintubongaustornille, sanoo Kouvolan varhaiskasvatuspäällikkö  Helena Kuusisto .
 Kouvolassa päiväkotibussiin on oltu tyytyväisiä.
 – Bussi on ollut hyvä ratkaisu. Se on tuonut palveluiden järjestämiseen joustoa. Lapset tykkäävät pääsääntöisesti bussista. Se laajentaa oppimisympäristöä, kertoo Kuusisto.
 Kouvolan päiväkotibussi yhä ainoa laatuaan Suomessa
 Kuusiston mukaan päiväkotibussista on tullut kaupungille kymmeniä kyselyitä eri kunnista. Mikään muu kunta ei ole kuitenkaan vielä vastaavaa bussia hankkinut.
 – Kiinnostuneita on ollut, mutta kukaan muu ei ole vielä rohkaistunut tähän ratkaisuun.
 Hinnaltaan bussi vastaa Kuusiston mukaan suunnilleen sitä, että rakennettaisiin päiväkoti, ja tehtäisiin tilat yhdelle ryhmälle.
 Kouvolassa yksi päiväkotibussi on riittänyt, eikä kaupungissa ole harkittu uusien bussien hankkimista.
 Ulkomailta Kouvolan päiväkotibussia vastaava bussi löytyy ainakin Tanskasta.

Kymmenet kunnat kiinnostuivat pyörillä kulkevasta päiväkodista – Kouvolan päiväkotibussi yhä ainoa laatuaan Suomessa


Teknologiajätti Facebook on kuunnellut käyttäjiensä äänipuheluita ja kirjoittanut ylös niiden sisältöä, kertoo yhdysvaltalaismedia Bloomberg. Facebook kertoi Bloombergille tehneensä näin sellaisten käyttäjien kohdalla, jotka olivat antaneet siihen luvan.
 Facebook oli värvännyt satoja alihankkijoita kuuntelemaan ja litteroimaan Facebook Messengerin käyttäjien äänipuheluita.
 Yhtiön mukaan se toimi näin testatakseen ja kehittääkseen keinoälynsä kykyä tulkita puhetta. Facebook kertoo, että puheluiden kuuntelu lopetettiin yli viikko sitten.
 Myös Apple ja Google kertoivat hiljattain lopettaneensa käyttäjien keskustelujen ja äänikomentojen kuuntelun. Amazon puolestaan on antanut käyttäjille mahdollisuuden estää heidän äänensä tallentamisen.
 Bloombergin mukaan Facebook-käyttäjien keskusteluja kuunnelleille alihankkijoille ei kerrottu syytä siihen, miksi keskusteluja piti litteroida.
 Miljardisakot yksityisyyden loukkaamisesta
 Heinäkuussa sosiaalisen median jätti  sopi maksavansa  noin viiden miljardin dollarin eli noin 4,5 miljardin euron sakon käyttäjien yksityisyyden loukkaamisesta.
 Kyse oli siitä, että  Facebook hyödynsi  kasvojentunnistusteknologiaa käyttäneiden ihmisten henkilökohtaisia tietoja ja käytti puhelinnumeroita mainostarkoituksiin.
 Yrityksen perustaja ja toimitusjohtaja  Mark Zuckerberg  on Bloombergin mukaan kiistänyt kongressin edessä sen, että yhtiö keräisi käyttäjien äänitietoja.
 – Puhutte salaliittoteorioista, joiden mukaan kuuntelemme mikrofonejanne ja käytämme sitä mainoksiin, Zuckerberg sanoi  Bloombergin mukaan  senaattori  Gary Petersille  kuulemisessa vuonna 2018.

Facebook kuunteli ja kirjoitti ylös käyttäjien äänipuheluita – yhtiön mukaan käytännöstä luovuttiin viikko sitten


Summary: Epäillyt rikokset tapahtuivat Instagramissa ja Snapchatissä. Poliisin tietojen mukaan uhrit ja epäilty eivät tavanneet kasvokkain.

Noin kolmekymppisen Espoossa asuvan miehen epäillään hyväksikäyttäneen kymmeniä lapsia. Länsi-Uudenmaan poliisi on saanut esitutkinnan valmiiksi poikkeuksellisen laajassa rikossarjassa.
 Poliisin mukaan miehellä on ollut jopa 52 eri uhria. Häntä epäillään yhteensä 12 törkeästä lapsen seksuaalisesta hyväksikäytöstä, 39 lapsen seksuaalisesta hyväksikäytöstä sekä kahdesta lapsen seksuaalisen hyväksikäytön yrityksestä.
 Miehen epäillään lähestyneen uhrejaan sosiaalisessa mediassa. Poliisin mukaan keskustelut ovat lähteneet liikkeelle jutusteluna, mutta kääntyneet nopeasti seksuaalissävytteiseksi. Mies on pyytänyt uhreilta video- ja kuvamateriaalia ja lähettänyt sellaista myös itse.
 Uhrit ja epäilty eivät poliisin tietojen mukaan tavanneet kasvokkain.
 Epäillyt rikokset ovat tapahtuneet vuosina 2018. Eri puolelta Suomea kotoisin olevat uhrit ovat iältään 9–15-vuotiaita.
 Kerromme kohta lisää.

Poliisi epäilee espoolaismiestä poikkeuksellisen laajasta lapsiin kohdistuneesta seksuaalirikosten sarjasta – jopa 52 uhria netissä


Länsi-Uudenmaan poliisilaitoksen talousrikostutkinnassa on siirtynyt syyteharkintaan syksyllä 2018 ilmitullut törkeä kavallus ja törkeä väärennys.
 Säästöpankin työntekijän epäillään kavaltaneen pankista yhteensä noin 350 000 euroa ja väärensi kassaraportteja.
 Poliisin mukaan rikoksesta epäilty pankin työntekijä on myöntänyt tutkittavana olleet rikokset, selviää  poliisin tiedotteesta .
 Kavallus tuli esille pankin sisäisessä valvonnassa eikä pankin asiakkaille tullut siitä vahinkoa.
 Väärennykset ja kavallukset eivät myöskään koskeneet pankin asiakasvaroja.

Poliisi: Säästöpankin työntekijä myönsi 350 000 euron kavalluksen – siirtyy syyteharkintaan


Summary: Etelä-Pohjanmaalle kaavaillun biokaasulaitoksen on tarkoitus tuottaa nesteytettyä biokaasua raskaan liikenteen käyttöön.

Nurmoon suunnitteilla oleva jättimäinen biokaasulaitos on saanut ympäristöluvan. Hallinto-oikeus ei saanut valitusaikana luvasta yhtään kirjelmää.
 Biokaasulaitokselle on kaavoitettu kahdeksan hehtaarin kokoinen alue. Alue sijaitsee noin kaksi kilometriä Nurmon Atrian tehtaalta Lapuan suuntaan. Myös kaava on saanut lainvoiman.
 Toistaiseksi maan suurimman biokaasulaitoksen toteutuminen ei ole kuitenkaan vielä varmaa. Yrityksen on varmistettava, että nesteytetylle biokaasulle löytyy tarpeeksi asiakkaita, jotta liiketoiminta saadaan kannattavaksi.
 – Lopullinen investointipäätös on vielä tekemättä. Neuvottelemme parhaillaan energianmyynnistä, mutta sopimuksia ei vielä ole tehty, kertoo Nurmon Bioenergia Oy:n hallituksen puheenjohtaja  Jyrki Tapani Heilä .
 Heilä arvioi investointipäätöksen tulevan vastaan syksyn kuluessa.
 – En usko, että hanke olisi vaarassa. Energian hinta on kuitenkin saatava tietylle tasolle, jotta toiminta olisi taloudellisesti järkevää.
 Asiakkaita haettava teollisuudesta
 Nurmon biokaasulaitoksen tuottama bioenergia on tarkoitus tulla raskaan liikenteen käyttöön. Sille on myönnetty yhdeksän miljoonan euron valtiontuki.
 – Raskas liikenne ei kuluta vielä tarpeeksi nesteytettyä kaasua. Siihen päästään arviomme mukaan vuonna 2025. Ennen sitä meidän on löydettävä biokaasulle asiakkaita teollisuudesta, Heilä sanoo.
 Kaikkiaan hanke maksaa arviolta yli 33 miljoonaa euroa. Jos neuvottelut onnistuvat, on rakentaminen tarkoitus aloittaa vielä tämän vuoden puolella tai viimeistään ensi keväänä. Prosessitoimittajien tarjoukset laitoksen eri osista ovat jo pöydällä.
 Nurmon Bioenergian laitos tuottaisi vuositasolla arviolta 90 000 megawattituntia, mikä vastaa noin yhdeksää miljoonaa litraa dieseliä. Raaka-aineena käytettäisiin muun muassa teurastamosta tulevaa biojätettä, ruokajätettä ja maataloudesta syntyvää lantaa.
 Biokaasulaitoksen rakennuslupa on vielä Seinäjoen kaupungin käsittelyssä. Päätös siitä annetaan julkipanon jälkeen 23.8.
 Seinäjoen kaupunginvaltuusto hyväksyi biokaasulaitoksen suunnitelmat keväällä.

Maan suurin biokaasulaitos sai ympäristöluvan – laitoksen kannattavuus on vielä epävarmaa


Summary: Hallitusneuvotteluissa päätettiin, että hallituspuolueiden puheenjohtajat saavat sovitun määrän avustajia.

Ministerit, ministeriöt ja valtioneuvosto

Opetusministeri  Li Andersson  (vas.) puolusti aamu-tv:ssä hallituksen kasvanutta erityisavustajien ja valtiosihteerien määrää.
 Esimerkiksi Anderssonilla itsellään on työapunaan viisi erityisavustajaa ja yksi valtiosihteeri. Edellistä opetusministeriä, kokoomuksen  Sanni Grahn-Laasosta , avusti kaksi erityisavustajaa.
 – Ero on oikeastaan siinä, että minä toimin puolueen puheenjohtajana. Näissä hallitusneuvotteluissa sovittiin, että kaikille hallituspuolueiden puheenjohtajille tulee viisi erityisavustajaa, joista kolme työskentelee koko puolueen ministeriryhmälle, Andersson kertoo.
 – Se on syy tälle jaolle. Asia ei liity minun avustajamäärääni, vaan siihen, mitä on sovittu kaikkien hallituspuolueiden osalta.
 Andersson kertoo päätöksen juontavan juurensa edellisellä hallituskaudella käytyyn keskusteluun siitä, että lain valmistelun taso on heikentynyt merkittävästi.
 – Tuli myös paljon huolestuttavaa uutisointia siitä, että ministeriöiden virkamiehet ovat uupuneita siksi, ettei poliittista työtä johdettu kunnolla, Andersson sanoo.
 Helsingin Sanomat esimerkiksi uutisoi  joulukuussa 2018 Sosiaali- ja terveysministeriön ongelmista.
 Avustajien määrän kasvattamisella on Anderssonin käsityksen mukaan tarkoitus varmistaa poliittisen valmistelutyön onnistuminen demokraattiselle oikeusvaltiolle ominaisella tavalla.
 Pääministeri  Antti Rinteen  (sd.) hallituksen avustajien määrä lähes tuplaantui verrattuna  Juha Sipilän  (kesk.) hallitukseen.
 Ennen erityisavustajia oli 42 ja valtiosihteereitä neljä, nyt erityisavustajia tulee enimmillään 70 ja valtiosihteereitä 15.
 Avustajien määrä herättänyt keskustelua
 PääministeriRinteellä on valtiosihteeri, EU-asioiden alivaltiosihteeri sekä kuusi erityisavustajaa.
 Kokoomuksen kansanedustaja  Timo Heinonen   kritisoi aiemmin Anderssonin erityisavustajien määrää .
 Valtiovarainministeri  Mika Lintilä  (kesk.)  sanoi Ilta-Sanomille  maanantaina, että avustajamäärän kasvu oli looginen seuraus ministerimäärän kasvulle.
 – Nähtiin, että erityisesti EU-puheenjohtajuuskausi tekee valtiosihteereiden määrän lisäämiseen paineita. Eiköhän tässä huiput ole. Tärkeintä on, että saadaan tämä orkesteri soittamaan, soittajia on stagella riittävästi, Lintilä linjasi haastattelussa.
 Juha Sipilän  (kesk.) johtamassa hallituksessa oli alunperin 14 ja lopulta 17 ministeriä.
 Rinteen hallituksen ensimmäisessä lisätalousarviossa  esitettiin 2,9 miljoonan euron lisäystä ministerien, valtiosihteerien ja erityisavustajien palkkamenoihin. Tätä vuotta koskevat palkkamenot nousevat 6,5 miljoonasta eurosta 9,4 miljoonaan euroon.
 Lue lisää :
 Rinteen hallituksen valtiosihteerien määrä lähes nelinkertaistuu edelliseen hallitukseen verrattuna
 Mitä tekee ministerin avustaja? Yhdessä Suomen vähiten arvostetussa ammatissa turvataan ministerin poliittinen selusta
 STM:n virkamiehet HS:lle: Ministeriön johto hukassa lainvalmistelun kanssa
 Pakkoruotsin paluu yo-kirjoituksiin on hallituksen tavoite – Opetusministeri Andersson: "Ensin selvitetään, mihin se käytännössä johtaisi"

Opetusministeri Li Andersson hallituksen avustajien määrän kasvusta: Virkamiehet uupuneita, varmistetaan poliittisen työn onnistuminen


Alun perin juhannukseksi kaavailtu mobiiliajokortin julkaisu on viivästynyt reilusti, kertoo Keskisuomalainen.
 Liikenne- ja viestintävirasto Traficomin osastopäällikkö  Kimmo Pylväs  kertoo Keskisuomalaiselle, että uusi julkaisuajankohta on vielä hämärän peitossa.
 – Toivomme tietysti, että saisimme julkaistua mobiiliajokortin vielä tämän vuoden puolella, Pylväs sanoo.
 Pylväs kertoo viivästyksen johtuvan siitä, että sovelluksen kehitystyö on vienyt odotettua enemmän aikaa.
 Mobiiliajokortti on ollut rajatussa testauksessa Android-laitteilla toukokuusta lähtien. Testiversion on tarkoitus ilmestyä iOS-laitteille vielä ennen mobiiliajokortin varsinaista julkaisua.
 Älypuhelimissa toimiva mobiiliajokortti on ilmainen ja vapaaehtoinen palvelu, jonka avulla voi osoittaa ajo-oikeutensa. Esimerkiksi Postissa sovellusta voi käyttää myös henkilöllisyyden todistamiseen.
 Lue lisää:
 Hallitus esittää autoilijoille mobiiliajokorttia – sovellus tulisi käyttöön ensi vuoden helmikuussa
 Kohta voit todistaa henkilöllisyytesi mobiiliajokortilla – kuinka kännykän ruudulta näytettävä ajokortti toimi postissa?

Keskisuomalainen: Mobiiliajokortin käyttöönotto viivästynyt, julkaisuajankohdasta ei tietoa


Tautia löytyi Porvoossa sijaitsevan Näsin hammashoitolan työntekijältä.
 Kaupunki kertoo, että se on yhteydessä altistuneisiin asiakkaisiin puhelimitse kuukauden kuluessa, ja heitä ohjeistetaan tutkimusten järjestämisestä.
 Hammashoitolan altistunut henkilökunta on jo kartoitettu ja heille on tiedotettu asiasta erillisessä informaatiotilaisuudessa.
 Suomessa todetaan vuosittain noin 300 uutta tuberkuloositapausta, ja näistä suurin osa aikuisilla

Hammashoitolan työntekijällä on todettu tarttuva keuhkotuberkuloosi


Summary: Helsingin yliopistossa Jukka Kola joutui irtisanomaan yli 300 työntekijää koulutusleikkausten vuoksi.

Turun yliopiston uusi rehtori  Jukka Kola  viihtyy hyvin Turussa. Viisivuotinen virkakausi alkoi tämän elokuun alussa, mutta Kola on pystynyt valmistautumaan tehtäväänsä neljän kuukauden ajan.
 Tutuksi ovat tulleet yliopiston yksiköt ja ihmiset sekä ympäristö Saloa, Raumaa ja Poria myöten. Lempipaikaksi on osoittautunut Aurajoen rantamiljöö.
 – Kehitettävää aina löytyy, mutta aiemman rehtorin kaudella on tehty niin hyvää työtä, että tästä on hyvä jatkaa. Erityisesti aion panostaa yhteistyöhön muiden alueen korkeakoulujen sekä tietysti muiden yhteistyökumppaneiden kanssa, kertoo Kola.
 Jukka Kola 59-vuotias maatalouspolitiikan professori. Maatalous- ja metsätieteiden tohtori. Helsingin yliopistossa tarkastettu väitöskirja vuodelta 1991 käsitteli suomalaista maataloutta. Helsingin yliopiston rehtorina viisi vuotta alkaen 1.8.2013. Turun yliopiston rehtorina viisivuotinen kausi alkoi 1.8.2019. Kola hankkii Turusta kakkosasunnon, mutta koti säilyy pääkaupunkiseudulla.
 Turun yliopiston päärakennus on remontissa. Sinne päästään juhlimaan Turun yliopiston 100-vuotista taivalta vuonna 2020. Minna Rosvall / Yle
 Turun yliopiston päärakennuksen ympärillä on rakennustyömaa. Jopa uusi rehtori aloittaa työnsä evakossa työhuoneestaan, Hämeenkadulla.
 Taannoin yliopistonmäellä korjattiin myös isoa luonnontieteiden taloa.
 Rehtori Jukka Kola kertoo, että ensi vuonna vietettävää Turun yliopiston 100-vuotisjuhlaa päästään juhlimaan remontoidussa päärakennuksessa ja muutamissa muissa uusissa tiloissa.
 Juhlavuosi tuo potkua rahoitukseenkin, sillä silloin on luvassa varainhankintakampanja.
 Opiskelijat kaipaavat lisää tilaa
 Myös Turun yliopiston ylioppilaskunnassa on tutustuttu uuteen rehtoriin. Hallituksen puheenjohtajan  Sini Saarisen  mukaan rehtorista on saatu myönteinen kuva.
 Opiskelijat toivovat, että rehtori kuuntelee heidän mielipiteitään muun muassa tilaratkaisuissa. Työskentelytilat ovat vähissä.
 – Meidän yliopistossamme koulutusleikkaukset ratkaistiin pääasiassa tilojen tiivistämisellä. Opiskelijoille tämä tarkoitti erityisesti järjestöjen kahvihuoneiden tai toimistojen häviämistä, Saarinen kertoo.
 – Luentojen välissä olisi tärkeää päästä kohtamaan oman alan opiskelijoita myös rennossa tilassa.
 Rahoitushankaluudet helpottuivat
 Jukka Kola työskenteli Helsingin yliopiston rehtorina viime hallituskaudella eli juuri silloin, kun  yliopistot joutuivat karsimaan budjettejaan rajulla kädellä .
 Turussa vältyttiin väen vähentämiseltä, mutta Helsingissä yli 300 henkeä irtisanottiin.  Tämä aiheutti kriittisiäkin äänenpainoja, kun Kola valittiin Turkuun.
 – Yliopistojen rahatilanne on erilainen kuin viime hallituskaudella. On mukavampi aloittaa työ, kun nykyinen hallitus on luvannut jopa lisää rahoitusta yliopistoille, sanoo Kola.
 – Tosin sehän on vain ikään kuin entisten leikkausten korvaamista, mutta nyt näyttää toisenlaiselta.
 Kokonaan ei Kolan mukaan voi huokaista helpotuksesta, että rahahuolet olisivat ohi, mutta suunta on muuttunut.
 Ylioppilaskunnan puheenjohtaja Sini Saarinen pohtii, että Kolan teot ratkaisevat. Hallituksen lupaamat määrärahat auttavat vakiinnuttamaan toiminnan nykylaajuuden ja antavat hengitystilaa uuden ideoinnille.
 – Myös edellisellä rehtorilla  Kalervo Väänäsellä  oli irtisanojan mainetta aloittaessaan. Väänäsen kausi Turussa sai kiitosta ”ei irtisanota” -linjasta ja yhteisön hyvinvointiin panostamisesta, pohtii Saarinen.
 Tutkijoille työrauha kansainvälisellä rahalla
 Rehtori Jukka Kola haluaa kansainvälistä rahoitusta ja sitä kautta työrauhan tutkijoilleen. Yleensä tutkijat johtuvat kirjoittelemaan ahkerasti erilaisia apurahahakemuksiaan ja jännittämään tutkimuksensa jatkumisen puolesta.
 – Tutkijat pitäisi saada tekemään tutkimusta eikä vain hakemaan rahoitusta, joka on sirpaloitunut moniin kanaviin, pohtii Kola.
 Hän kertoo yhdeksi vahvuudekseen kansainvälistymisen edistämisen.
 – Minulla on laaja kokemus kansainvälisistä tehtävistä myös johtotehtävistä. Kansainvälisen rahoituksen saaminen edellyttää yhteistyötä kaikilta Suomen yliopistoilta. Suomi on pieni maa, ja Turun yliopisto on pieni tekijä kansainvälisissäkuvioissa.
 Kansainvälistymisen avulla Turkuun pyritään rekrytoimaan kansainvälisiä opiskelijoita, tutkijoita ja professoreja. Lisäksi yliopiston pitää parantaa tutkimuksen ja opetuksen laatua.
 Sitä kautta yliopisto haluaa lisää vaikuttavuutta ja uusia yhteistyökumppaneita Suomessa ja maailmalla.
 Turun yliopiston pääkirjaston edessä voi ihailla Wäinö Aaltosen teosta Genius ohjaa nuoruutta. Minna Rosvall / Yle
 Ketterä pystyy reagoimaan nopeasti
 Turun yliopisto sai kesällä varmistuksen siitä, että  diplomi-insinöörikoulusta laajennetaan.  Tämä syntyi yliopiston ja monien muiden tahojen yhteistyönä.
 Insinöörejä tarvitaan Varsinais-Suomen yrityksiin, joilla on paljon tilauksia.
 Rehtori Jukka Kolan mukaan Turun yliopiston pitää tarttua ketterästi ajankohtaisiin asioihin. Yksi sellainen on kestävä kehitys ja siihen liittyvät aiheet.
 – Maailman ongelmat ja haasteet ovat monitieteisiä. Se on vahvuutemme, että pystymme tuomaan monipuolisen, laadukkaan osaamisemme esiin esimerkiksi Itämeren suojelussa tai ilmastonmuutoksessa.

Turun yliopiston uusi rehtori luottaa parempiin aikoihin: "Tutkijat pitäisi saada tekemään tutkimusta eikä vain hakemaan rahoitusta"


Yhdysvalloissa sijoittaja  Jeffrey Epsteinia  vankilassa valvoneet kaksi vanginvartijaa on pidätetty virantoimituksesta.
 Yhdysvaltain oikeusministeriön mukaan myös vankilan johtaja on siirretty Yhdysvaltain liittovaltion poliisin FBI:n ja oikeusministeriön tutkinnan ajaksi väliaikaisesti toisiin tehtäviin.
 Epstein löydettiin viikonloppuna kuolleena sellistään vankilassa New Yorkissa. Kuoleman syyksi on epäilty itsemurhaa.
 Uutistoimisto Reuters kertoo The New York Times -lehden tietoihin viitaten, että Epsteinia ja muita vankeja valvoneiden vartioijden epäillään nukkuneen osin vuoronsa aikana.
 Epstein oli vankilassa erityistarkkailussa. Tämä tarkoittaa sitä, että hänen tilansa olisi pitänyt tarkistaa 30 minuutin välein ja että sellissä on myös toinen vanki. Epsteinin uskotaan jääneen yksin selliinsä.
 Nuorten naisten ja tyttöjen hyväksikäytöstä tuomittu Epstein pidätettiin heinäkuussa uusien syytteiden takia. Häntä syytettiin alaikäisten tyttöjen hyväksikäytöstä.
 Oikeusministerin  William Barrin  mukaan vankilan toiminnasta on löytynyt useita vakavia epäkohtia.
 – Selvitämme tapahtuneen perusteellistesti, Barr sanoi uutistoimisto AFP:n mukaan.
 Barr on vakuuttanut, että syytteet Epsteinin rikoskumppaneita vastaan tutkitaan ja että uhrit saavat oikeutta.
 Lue myös :
 Monimiljonääri Jeffrey Epsteinin vankilakuolema jätti avoimeksi monta kysymystä ja lietsoo salaliittoteorioita

Oikeusministeriö hyllytti kaksi vartijaa sijoittaja Epsteinin vankilakuoleman tutkinnan ajaksi


Summary: Kaupunki on hakemassa valtiovarainministeriöltä kuntien harkinnanvaraisen valtionosuuden korotusta kolme miljoonaa euroa tälle vuodelle.

Rovaniemen kaupunki aikoo hakea valtiolta apua talousvaikeuksiinsa. Kaupunginjohtaja  Esko Lotvonen  esittää, että Rovaniemen kaupunki hakee kuntien harkinnanvaraisen valtionosuuden korotusta kolme miljoonaa euroa tälle vuodelle. Kaupunginhallitus käsittelee asiaa ensi maanantaina.
 Tuen myöntämisestä päättää valtiovarainministeriö. Kunta voi saada valtionosuuden korotusta poikkeuksellisten tai tilapäisten kunnallistaloudellisten vaikeuksien vuoksi. Tuen ehtona on, että kunta on hyväksynyt taloutensa tasapainottamiseksi toteutettavia toimenpiteitä.
 Rovaniemen kaupungissa on meneillään sekä  säästöohjelman toimeenpano  että  yt-neuvottelut .
 Rovaniemen kaupungin tulot eivät ole riittäneet kasvaneisiin kuluihin. Kaupunki teki viime vuonna 22 miljoonaa euroa alijäämäisen tilinpäätöksen ja tänä vuonna talous painuu ennusteen mukaan jopa 26 miljoonaa euroa miinukselle. Tätä vauhtia Rovaniemen kaupungin aiempien vuosien ylijäämiä ei ole enää taseessa vuoden 2020 jälkeen.

Talousvaikeuksiin syöksynyt Rovaniemi huutaa valtiota apuun


Summary: Oikeusasiamies ei ole vakuuttunut säilöönotettujen ulkomaalaisten laajan kameravalvonnan tarpeellisuudesta.

Kylpyhuoneen nurkassa tuijottaa musta kameransilmä. Kamera kuvaa ulkomaalaisen suihkussa käyntiä säilöönottoyksikön eristyshuoneessa. Näin tarkkaa kameravalvontaa ei sallita edes vankiloissa.
 – Tarkoitus ei tietenkään ole tirkistellä tai aiheuttaa asiakkaalle häiriötä, vaan taata yksikön jokaisen asiakkaan turvallisuus, kertoo apulaisjohtaja  Antti Jäppinen  Lappeenrannassa sijaitsevasta Joutsenon säilöönottoyksiköstä.
 Säilöönottoyksikköön päätyy palautuspäätöksen saaneita ulkomaalaisia, joiden epäillään vaikeuttavan palautusta kotimaahan. Tiukkaa kameravalvontaa perustellaan ilkivallan ehkäisyllä.
 – Me haluamme varmistaa kameravalvonnalla, ettei itsetuhoinen henkilö vahingoita itseään tai ilkivaltaa haluava henkilö tuki lattiakaivoa ja aiheuta haittaa rakennukselle, kertoo Jäppinen.
 Oikeusasiamies puuttui säilöönottoyksikön kameravalvontaan tarkastuskäynnillään viime marraskuussa. Tarkastajat eivät ole vakuuttuneita kameravalvonnan välttämättömyydestä suihkutiloissa, koska esimerkiksi vastaavaa valvontaa ei ole vankiloissakaan. Säilöönottolaki kuitenkin sallii tarkan kameravalvonnan myös suihkutiloissa.
 Oikeusasiamies raportoi tarkastuskäyntien havainnoista muun muassa YK:n kidutuksen vastaiselle komitealle.
 Apulaisjohtaja Antti Jäppinen perustelee kameroiden olemassa oloa säilöönotettujen ja työntekijöiden turvallisuudella. Elli Sormunen / Yle
 Ei ristiriitaa yksityisyyden suojan kanssa
 Oikeusasiamiespitää tiukkaa kameravalvontaa erittäin ongelmallisena ulkomaalaisten yksityisyyden kannalta. Säilöönottoyksikön apulaisjohtaja ei näe yksityisyyden suojan ja tarkan kameravalvonnan olevan ristiriidassa keskenään.
 – Tällaisessa suljetussa laitoksessa, mikä tämäkin on, kameravalvonta rakennetaan turvallisuuden takia hyvin kattavaksi, kertoo Jäppinen säilöönottoyksiköstä.
 Oikeusasiamiehen mukaan kameravalvontaa parempi olisi, että ohjaajat valvoisivat säilöönotettuja paikan päällä, henkilökohtaisesti eristyshuoneessa.
 – Henkilökohtainen valvonta olisi asiakkaalle vähemmän mieluisa vaihtoehto ja toisaalta se saattaisi olla jopa työturvallisuusriski, sanoo apulaisjohtaja Antti Jäppinen Joutsenon säilöönottoyksiköstä.
 – Ei meillä ole niin paljon henkilökuntaa, että voisimme panna eristystiloihin henkilökohtaista valvontaa, vaikka meillä kohtuullisesti henkilöstöä onkin, jatkaa Jäppinen.
 Kameran kuvissa on peittoruutu, joka peittää alastoman suihkussa kävijän. Elli Sormunen / Yle
 Haluaako säilöönotettu peseytyä?
 Kameravalvonnasta huolimatta kelteisillään olevaa suihkuttelijaa ei näy valvomon ruudusta. Kameravalvonnan kuvassa on peittoruutu, joka peittää suihkuttelijan lähes kokonaan. Kuvassa näkyy apulaisjohtajan mukaan lähinnä lattiakaivo ja suihkunurkkauksen rakenteita.
 Peittoruudun lisäksi suihkussa kävijän yksityisyyden suojaa lisätään sillä, ettei kameran kuvaa ole näkemässä vastakkaisen sukupuolen edustajia.
 Yksityisyyttä lisäävistä toimista huolimatta oikeusasiamiestä pohdituttaa suihkutilan kameravalvonta.
 – Tietoisuus siitä, että säilöönotettua valvotaan myös suihkutilassa, voi vaikuttaa siihen, haluaako hän lainkaan peseytyä, kerrotaan oikeusasiamies  Petri Jääskeläisen  tarkastusraportissa.
 Joutsenon säilöönottoyksikön apulaisjohtaja Antti Jäppinen kertoo, että säilöönotetuilta ei ole tullut kritiikkiä tiukasta kameravalvonnasta.
 Joutsenon säilöönottokeskus sijaitseen Konnunsuon vanhassa vankilarakennuksessa. Elli Sormunen / Yle
 Miksi näin tiukkaa valvontaa?
 Mikä tekee säilöönottoyksiköistä niin erityisiä paikkoja, että valvontaa pitää olla myös suihkutiloissa?
 – Työntekijöiden turvallisuus ja järjestyksen ylläpito on kameravalvonnan tarkoitus, mutta en tiedä, mikä on ollut perimmäinen syy tarkempaan valvontaan kuin muualla, miettii lainsäädäntöneuvos  Jorma Kantola  sisäministeriöstä.
 Kantola kertoo lain perusteluosasta: kameravalvonnalla huolehditaan asiakkaan turvallisuudesta, etteivät esimerkiksi itsetuhoiset henkilöt vahingoita itseään.
 Tarkempi kameravalvonta säilöönottoyksiköissä liittyy lainsäädäntöneuvos Jorma Kantolan mukaan myös siihen, että siellä työskentelee enemmän sosiaalialan ihmisiä eikä varsinaisia vartijoita, kuten esimerkiksi vankiloissa.
 Joutsenon säilöönottoyksikön apulaisjohtaja Antti Jäppinen uskoo tiukemman kameravalvonnan liittyvän ilkivallan ehkäisyyn.
 – Olen ymmärtänyt, että ilkivalta-aspekti on huomioitu jo tätä lakia säädettäessä, sanoo Jäppinen.
 Oikeusasiamiehen kehotuksesta eristyshuoneita on muokattu. Ohut patja on vaihdettu paksumpaan ja huoneeseen on tuotu kuutiomainen rahi. Elli Sormunen / Yle
 Oikeusasiamies: Eristyshuoneet liian sellimäisiä itsemurhaa yrittäneille
 Antti Jäppinen kuvailee, että säilöön päätyvät ulkomaalaiset ovat usein henkisesti toivottomassa tilassa saamansa palautuspäätöksen takia.
 – Kotimaahan paluu koetaan aika usein jopa maailmanlopuksi. Näin he saattavat päätyä itsetuhoisiin tekoihin, kertoo apulaisjohtaja Jäppinen.
 Itsetuhoiset henkilöt pannaan eristyshuoneisiin. Lisäksi sinne joutuu, jos henkilö rikkoo säilöönottoyksikön rauhaa esimerkiksi kahinoimalla.
 Oikeusasiamies puuttui kameroiden lisäksi eristyshuoneisiin, jotka olivat raportin mukaan hyvin askeettisia ja sellimäisiä. Sellimäisyys koettiin ongelmaksi etenkin, jos eristykseen sijoitettu on yrittänyt itsemurhaa tai on muuten itsetuhoinen.
 Muutoksia kalustukseen, ei kameravalvontaan
 Eristyshuoneiden viihtyisyyttä on Joutsenon säilöönottoyksikössä parannettu alkuvuonna oikeusasiamiehen tarkastuksen jälkeen. Ohut patja on korvattu paksummalla, sänkymäisemmällä patjalla ja huoneeseen on tuotu rahityyppinen kuutio, jonka päällä voi ruokailla.
 – Muihin tiloihin tarkastajat olivat varsin tyytyväisiä. Eristyshuoneiden kalustuksen muuttaminen oli merkittävin muutos, mihin me raportin perusteella ryhdyimme, Jäppinen toteaa.
 Oikeusasiamiehen raportissa esiin nousseeseen kameravalvontaan ei aiota tehdä muutoksia Joutsenon säilöönottoyksikössä, koska säilöönottolaki sallii saniteettitilojen kameravalvonnan.
 Asiasta  kertoi ensin Etelä-Saimaa .

Suihkussa käyviä ulkomaalaisia valvotaan kameralla ennen kotimaahan palauttamista: "Tarkoitus ei ole tietenkään tirkistellä"


Summary: Tutkimustulos ehkä muuttaa maailmaa tai sitten ei, mutta oikoteitä ei ole eikä tutkimusetiikasta voi millään verukkeella tinkiä, kirjoittaa tutkija Mona Mannevuo.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Piilaakson voimalause  fake it until you make it , teeskentele tiesi menestykseen, on asettunut viime vuosina kyseenalaiseen valoon. Syynä on terveysteknologia-alalla vilpillisesti toimineen Theranos-yrityksen nousu ja tuho, joka henkilöityy yrityksen parikymppisenä perustaneeseen  Elizabeth Holmesiin .
 Holmesin 2000-luvun alussa kehkeytynyt yritysidea perustui tulostimen kokoiseen laitteeseen, joka kykenisi selvittämään asiakkaan terveydentilan sormenpäästä otettavasta veripisarasta vain muutamalla dollarilla.
 Ällistyttävän ihmekoneen oli määrä tehdä verikokeista edullisia, yksinkertaisia, kattavia ja kivuttomia .
 Amerikkalaiset terveysmarkkinat ovat pienituloisille tylyt, joten Theranoksen sosiaalista missiota ihailtiin vuolaasti. Holmesin laite oli vallankumouksellinen myös siksi, että sen oli määrä siirtää valtaa terveysyrityksiltä ja lääkäreiltä potilaille.
 Theranos materialisoi unelman siitä, että yhteiskunnan viheliäiset ongelmat ratkaistaan nopeasti ja halvalla kekseliään teknologian avulla.
 Kävi ilmi, että ihmekone oli ihmeellinen vain siksi, ettei sitä ollut olemassa.
 Theranoksen suosio teki Holmesista hetkeksi maailman nuorimman naismiljardöörin.  Holmes ihmekoneineen lumosi poliitikot, median ja sijoittajat. Parhaimmillaan Theranos arvioitiin yhdeksän miljardin dollarin arvoiseksi.
 Holmesin suosiota kasvatti häntä tukenut vaikutusvaltainen verkosto. Siihen kuuluivat muun muassa mediamoguli  Rupert Murdoch , Yhdysvaltain entinen puolustusministeri  William Perry  sekä entiset ulkoministerit  George Shultz  ja  Henry Kissinger .
 Sijoittajien usko ei horjunut, vaikka Theranoksen toiminta herätti myös epäilyksiä . Akateemisissa yhteisössä kummasteltiin sitä, ettei ihmekonetta esitelty muille alan tutkijoille. Holmes väisteli kritiikkiä vetoamalla liikesalaisuuksiin.
 Myös yrityksen sisällä kuultiin kriittisiä ääniä, mutta ne vaiennettiin kateellisten piipityksenä.
 Yrityksen ympärille kudottu salaisuuksien verho kuitenkin purkautui yrityksen sisältä tulleiden ilmiantojen sekä  The Wall Street Journalin  kriittisen artikkelin julkaisun myötä.
 Kävi ilmi, että ihmekone oli ihmeellinen vain siksi, ettei sitä ollut olemassa.
 Theranoksen tarina päättyi, mutta Holmesin piina alkoi.   Pian Holmes vastaa oikeudessa syytöksiin huiputtamisesta . Syytökset ovat vakavia, sillä terveysteknologia-alalla totuuden muuntelu vaarantaa sijoittajien rahojen lisäksi ihmishenkiä.
 Holmesin tie hybriksestä lankeemukseen kiehtoo toimittajia, dokumentaristeja ja podcast-tuottajia. Aiheesta on tekeillä myös elokuva.
 Kriittisiä ääniä kuunnellaan nyt innokkaasti, mutta jälkikäteen viisasteleva sävy on ylidramaattinen ja psykologisoiva. Holmesia kuvataan maaniseksi, manipuloivaksi ja kieroksi.
 Henkilökuvissa vähemmälle huomiolle jää se, miksi Holmesin eriskummalliset tieteestä taikuruutta tekevät tarinat houkuttelivat rahaa kärpäspaperin lailla.
 Ehkä Holmes ei olekaan tarinan ainoa henkilö, jonka on syytä katsoa peiliin?
 Ilmeisesti vain tavikset kiinnostuvat ihmissuhteista, lepäävät tai käyvät kaupassa.
 Holmesin sädekehää kiillottaneet toimittajat ovat syystä ruoskineet itseään.  Holmesin luoma henkilöbrändi oli kliseekokoelma  Steve Jobsin  kaltaisesta eksentrisestä nerosta. Kirsikkana kakun päällä Holmes käytti mustaa poolopaitaa Jobsin tapaan. Kaikki tämä meni läpi.
 Epäilemättä Holmesin sädekehää kiillotti myös sukupuoli. Holmes omistautui intohimoisesti vain työlle eikä hän juuri syönyt tai nukkunut. Toimittajat ja sijoittajat tulkitsivat eriskummallisen elämäntavan osoitukseksi neroudesta.
 Ilmeisesti vain tavikset kiinnostuvat ihmissuhteista, lepäävät tai käyvät kaupassa.
 Holmesin neroutta todisti myös se, että hän keskeytti opintonsa Stanfordissa ensimmäiseen vuoteen. Nerot vain piipahtavat huippuyliopistossa, keskinkertaisuudet tuhertavat tutkintonsa loppuun.
 Holmesin ylistyslaulu raikui myös Suomessa , sillä Theranoksen kulta-aikana terveysteknologia oli yksi pääteemoista Slush-tapahtumassa.
 Tutkimustyö ei ole nerojen salamyhkäistä sekoilua, vaan se on avointa ja verkkaista näpertelyä.
 Jälkiviisas median toruminen ei kuitenkaan ole tarinan opetus.  Opetus lienee se, että on vaarallista antaa yksilölle mahdollisuus tarinoida itsensä huolellisesti rakennetulla henkilöbrändillä vertaisarvioidun tieteellisen tutkimuksen ohi.
 Toisaalta Holmesin hahmo tiivistää oivallisesti Piilaakson työkulttuurin, jossa jumaloidaan ylivireitä yksilöitä. Heillä kun on ylitöistä ja univajeesta huolimatta rautainen tarmo ja loputtomasti ideoita.
 Tutkimustyö ei kuitenkaan ole nerojen salamyhkäistä sekoilua, vaan se on avointa ja verkkaista näpertelyä. Tutkimustulos ehkä muuttaa maailmaa tai sitten ei, mutta oikoteitä ei ole eikä tutkimusetiikasta voi millään verukkeella tinkiä.
 Silti tutkimusrahoitusta hakiessa myös suomalaisia kehotetaan hiukan liioittelemaan tuloksia ja omaa osaamista. Näin rahoittajille luodaan mielikuva huippulahjakkuudesta.
 Theranos osoitti, ettei tutkimusrahoituksessa kannata siirtyä totuudenjälkeiseen aikaan.
 Mona Mannevuo
 Kirjoittaja   työskentelee tutkijana Turun yliopistossa Kansalaisuuden kuilut ja kuplat ( BIBU ) -konsortiossa. Lisäksi hän työstää kirjaa tunteiden, neurotieteiden ja suomalaisten työnjohto-oppien kytköksistä. Hän kirjoittaa kolumneja yksityishenkilönä eivätkä hänen näkemyksensä välttämättä heijastele Turun yliopiston kantoja.
 Aiheesta voi keskustella 14.8. klo 16.00 asti.
 Kirjoituksen lähteet:
 John Carreyrou: Bad Blood: Secrets and Lies in a Silicon Valley Startup (2018)
 Alex Gibney: The Inventor: Out for Blood in Silicon Valley (2019) (HBO Nordic)
 Rebecca Jarvis, Taylor Dunn, Victoria Thompson & Ashley Louszko:  The Dropout (2019) (ABC News Podcast)
 Lue myös:
 Mona Mannevuon kolumni: Kun työuupumus on normaali olotila – maaninen työkulttuuri kasvattaa tahattomasti työnarkomaaneja
 Mona Mannevuon kolumni: Nähdäkseen uudella tavalla lähelle, on katsottava kauemmaksi, vaikka se ei aina olisi mukavaa

Mona Mannevuon kolumni: Haluaisimme ratkaista ihmiskunnan viheliäiset ongelmat nopeasti ja halvalla, ja se tekee meidät alttiiksi huiputuksille


Summary: Kansalaisuus- ja maahanmuuttopalveluiden virkaa tekevän johtajan mukaan Yhdysvallat haluaa ottaa vastaan siirtolaisia, jotka "voivat seistä omilla jaloillaan"

Yhdysvalloissa presidentti  Donald Trumpin  korkean tason maahanmuuttoviranomainen sanoi tiistaina, että Vapaudenpatsaaseen kaiverretut sanat, jotka toivottavat maahanmuuttajat ja siirtolaiset tervetulleeksi tarkoittavat "Euroopasta tulevia ihmisiä".
 Yhdysvaltain kansalaisuus- ja maahanmuuttopalveluiden virkaa tekevän johtajan  Ken Cuccinellin  mukaan Yhdysvalloissa halutaan ottaa vastaan siirtolaisia, joista ei aiheudu kustannuksia, kertoo uutistoimisto AP.
 Vapaudenpatsaan jalustan pronssilevyyn on 1900-luvun alussa kaiverrettu yhdysvaltalaisrunoilija  Emma Lazaruksen  runo, jossa toivotetaan tervetulleeksi "väsyneet, köyhät ja toisiinsa painautuneet ihmisjoukot, jotka janoavat hengittää vapaasti".
 – Antakaa minulle väsyneet ja köyhät, jotka voivat seistä omilla jaloillaan ja joista ei tule julkisia maksuja, Cuccinelli sanaili radiokanava NPR:lle kun häneltä kysyttiin runon merkitystä uutistoimisto AFP:n mukaan.
 Liberty Islandilla New Yorkin edustalla sijaitsevalla patsaalla on symbolinen merkitys Yhdysvalloille. Sen ohi on kulkenut meriteitse miljoonia maahan matkustaneita siirtolaisia.
 Trump kommentoi Cuccinellin puheita NPR:lle tiistaina.
 – Ei ole reilua, että amerikkalaiset veronmaksajat maksavat ihmisten tulosta Yhdysvaltoihin, Trump kertoi toimittajille uutistoimisto AP:n mukaan.
 Siirtolaisten oloihin tiukennuksia
 Trumpin hallinto julkaisi alkuviikosta suunnitelmia, jotka vaikeuttavat laillisten siirtolaisten oleskelua Yhdysvalloissa. Tarkoituksena on esimerkiksi kieltää pysyvä oleskelulupa, eli niin kutsuttu Green Card, sosiaaliavustuksia, kuten ruokakuponkeja ja matalatuloisille suunnattua Medicaid-sairausvakuutusjärjestelmää käyttäneiltä siirtolaisilta.
 Tuolloin Cuccinelli perusteli määräyksiä sillä, että maahantulijoista ei haluta taakkaa valtiolle.
 Demokraatit ja siirtolaisten oikeuksien puolestapuhujat ovat tuominneet suunnitellut muutokset. Kriitikoiden mukaan toimintatapa suosii rikkaita siirtolaisia ja syrjii köyhempiä, esimerkiksi Latinalaisesta Amerikasta ja Afrikasta maahan tulevia siirtolaisia.
 Demokraattien presidenttikilpaa käyvä, entinen texasilainen edustajainhuoneen jäsen Beto O'Rourke kritisoi Cuccinellin ulostuloa kovin sanoin Twitterissä. O'Rourken tviitin mukaan nyt Trumpin hallinto on "viimeinkin myöntänyt, jotain, mitä me olemme tienneet aina: he ajattelevat, että Vapaudenpatsas koskee vain valkoisia ihmisiä."
 Lue myös :
 Trumpin hallinto aikoo tiukentaa nyt laillisten siirtolaisten oloja Yhdysvalloissa – "Se on amerikkalaisen unelman ydin"
 USA:n viranomaiset piirittivät kananjalostustehtaita ja pidättivät 680 maassa laittomasti työskentelevää siirtolaista

Trumpin hallinnon viranomainen: Vapaudenpatsaaseen kaiverrettu, siirtolaisia tervetulleeksi toivottava runo viittaa eurooppalaisiin


Summary: Youtube-videoiden välissä olleen mainoksen klikkaus on johtanut monissa perheissä viikkotilauksiin ja yllättäviin kuluihin.

Monia suomalaisia – etenkin lapsiperheitä – on odottanut puhelinlaskun yhteydessä tänä kesänä yllätys. Laskussa on näkynyt ostettuja palvelusisältöjä, joista kuluttajalla ei ole ollut tietoa.
 Monissa laskuissa on ollut maininta " Wireless Works B.V. " -yritys.
 Internetiin aiheesta  kirjoittaneet  kertovat automaattisen veloituksen käynnistyneen Youtube-videoiden välissä olleen  NinjasPlay -pelisivuston  mainoksen klikkauksesta. Useimmissa tapauksissa tilaajana on ollut lapsi.
 NinjasPlaynkaltaisten palveluntarjoajien olemassaolo on huomattu myös Kilpailu- ja kuluttajavirastossa, joka on vastaanottanut aiheesta kymmenkunta puhelua kesän aikana.
 Kuluttajien mukaan tilauksen vahvistamiseksi on riittänyt mainoksen klikkaaminen. Tilaus alkaa, vaikka kuluttaja ei ole antanut esimerkiksi luottokorttitietojaan. Itse laskutus tapahtuu puhelinlaskun yhteydessä.
 Kuluttajat ovat ottaneet yhteyttä Kilpailu- ja kuluttajavirastoon, koska kokevat, että he eivät ole tilanneet pelejä. Moni kokee olonsa huijatuksi.
 – Meillä ei ole vielä tarkkaa käsitystä, että millainen tämä palvelu on. En voi ottaa kantaa palvelun oikeudelliseen arviointiin tässä vaiheessa, kertoo Kilpailu- ja kuluttajaliiton lakimies ja asiantuntija  Matias Kinnunen.
 Yhteydenottojen määrä lyhyen ajan sisään on ollut kuitenkin niin suuri, että Kilpailu- ja kuluttajavirasto aikoo selvittää, miten tilausprosessi tapahtuu.
 – Kuluttajaviranomaisille tulleiden viestien määrä ei välttämättä edes kerro mahdollisen ongelman suuruutta, koska kaikki ongelmatapaukset eivät tule meidän tietoomme, Kinnunen kertoo.
 Puhelinyhtiöiden kautta on mahdollisuus saada palvelunestoja, jotka ovat tehokas keino estää ulkopuolisten palveluiden hankinta. Merja Siirilä / Yle
 Lukuisia yhteydenottoja myös Telialle
 Kolmannen osapuolen ja laskuttajan roolissa oleva Telia on vastaanottanut myös kuluttajien viestejä aiheesta. Yhteydenottoja on tullut kesän aikana paljon.
 Telia kuluttaja-asiakaspalvelun osastopäällikkö  Matti Pohjola n mukaan kyse ei ole mistään laittomasta toiminnasta. Hän siirtää vastuuta ostoksista asiakkaille.
 – Nämä palvelut eivät tule laskulle pyytämättä tai yllättäen. Laskun muodostuminen vaatii puhelinlaitteen käyttäjältä aktiivisia toimia. Tietysti vastuu laitteen ja liittymän käyttämisestä on aina asiakkaan, eikä esimerkiksi lapsen. Telia ei tee lasten kanssa sopimuksia, Pohjola kertoo.
 Pohjola kertoo, että puhelinyhtiöiden kautta on mahdollisuus saada palvelunestoja, jotka ovat tehokas keino estää ulkopuolisten palveluiden hankinta.
 – Erityisesti jos liittymä tulee lapsen käyttöön, niin se on hyvä idea, Pohjola toteaa.
 NinjasPlay ei ole tuttu pelisivusto DNA:lle tai Elisalle. Elisan turvallisuusjohtaja  Jaakko Wallenius  kuitenkin tunnistaa ilmiön, joka liittyy palveluntuottajiin. Pohjolan tavoin myös Wallenius suosittelee asiakkaille palveluestoja, etenkin lasten puhelinliittymiin.
 Puhelinlaskut kannattaa tarkastaa yllättävien kulujen varalta. Tiina Jutila / Yle
 Yhtiö: 100% palautuskäytäntö alaikäisten suhteen
 Alankomaissa pääkonttoria pitävä Wireless Works B.V katsoo toimivansa viranomaisten, matkapuhelinoperaattorien ja lain asettamien paikallisten säädösten puitteissa. Yritys vastasi Ylen lähettämiin kysymyksiin sähköpostitse englanniksi.
 Kampanjoita Google Display -verkoston kautta toteuttava Wireless Works B.V on myös saanut asiakasvalituksia.
 – Jotkut asiakasvalitukset liittyvät siihen, että asiakkaat eivät ymmärrä kuinka he ovat tilanneet palvelun tai kyse on alaikäisen toimista, yrityksestä kerrotaan.
 Yrityksen mukaan palvelun tilaamiseksi vaaditaan kolme klikkausta – esimerkiksi niin, että Youtubesta päätyy ensimmäisellä klikkauksella heidän aloitussivulleen. Tämän jälkeen pitää vielä painaa "Hyväksyn" ja "Vahvista."
 Asiakkaalle ilmoitetaan tilauksesta viestillä, ja myös siitä muistutetaan, että tilaus jatkuu ja palvelusta veloitetaan jälleen, Wireless Worksista kerrotaan.
 Palvelun hinta on 6,19 euroa viikossa.
 – Jos asiakas ei ole tyytyväinen ja ottaa meihin yhteyttä, selitämme aina palvelun tyypin ja tavan, jolla hän on kirjautunut, ja meillä on matalan kynnyksen palautuskäytäntö. Jos alaikäinen tilaa palvelumme, meillä on 100% palautuskäytäntö.
 Useimmissa tapauksissa tilaajana on ollut lapsi. Merja Siirilä / Yle
 Yhteys suoraan palveluntarjoajaan
 Suomen kuluttajansuojaa säädellään EU-tasolla. Kilpailu- ja kuluttajavirastosta ei voida ottaa kantaa, toimiiko NinjasPlayn kaltainen yritys Suomen lainsäädännön mukaisesti. Monet kuluttajat kokevat, että he eivät ole vahvistaneet tilausta.
 – Jos palvelun tilauspolku perustuu kuluttajan yhteen tai kahteen klikkaukseen verkossa, niin kyllä se on ongelmallista kuluttajaa suojaavan lainsäädännön näkökulmasta useammallakin tasolla. Olisi tärkeää, että kuluttajaa suojaavat säädökset huomioitaisiin teknisesti uudenlaisissa tilauspoluissa, Kinnunen toteaa.
 Puhelinlaskun yhteydessä maksettavat sisältöpalvelut eivät ole  uusi ilmiö . Kilpailu- ja kuluttajavirastolle tulleiden viestien määrä osoittaa kuitenkin, että tämänkaltaisia palveluja tarjotaan yhä enemmän.
 – Ihmisten päivät kuluvat yhä enenevässä määrin mobiililaitteiden parissa. Myös sisältö- ja viihdepalvelut ovat yleistyneet, niin kyllä siihen massaan on liittynyt kuluttajansuojan kannalta ongelmallisia tapauksia.
 Mikäli kuluttaja itse kokee, että ei ole tilannut palvelua, kehottaa Kinnunen olemaan yhteydessä suoraan palveluntarjoajaan.
 – Jos veloitus on tehty puhelinlaskulla, niin kuluttajalla on lakiin perustuva oikeus tehdä reklamaatio myös operaattorille. Tällöin operaattorin täytyy pystyä osoittamaan, että milloin ja miten tämä tilaus on tehty ja minkä palveluiden käyttämisestä maksu muodostuu, Kinnunen kertoo.
 Kinnusen mukaan samanlainen vastuu on myös luottokorttiyhtiöllä, mikäli veloitus on tapahtunut luottokortilta.
 Jos valitus yritykselle ei tuota toivottua tulosta, kehottaa Kinnunen ottamaan yhteyttä kuluttajaneuvontaan.
 Lisätietoa, miten palvelutekstiviestit pystyy perumaan ja miten toimia ongelmatilanteessa löytyy  Kilpailu- ja Kuluttajaviraston verkkosivuilta.
 Millaisia kokemuksia sinulla on netissä kaupattavista tuotteista tai palveluista? Aiheesta voi keskustella 14.8. klo 22 saakka.

Lapsen vahinkoklikkaus Youtubessa on johtanut yllätyslaskuihin – ilmiö työllistää sekä operaattoreita että kuluttajaviranomaisia


Summary: Mahdollinen tuomio pahoinpitelystä jäänee lievemmäksi kuin mitä syyttäjä on räppärille vaatinut, ruotsalaiset oikeusoppineet arvioivat.

Kesäkuun lopulla katutappelusta alkanut vyyhti on tulossa päätökseen, kun Tukholman käräjäoikeus antaa tuomion yhdysvaltalaisräppäri  Asap Rockyn  pahoinpitelytapaukseen keskiviikkona iltapäivällä.
 Suurta kansainvälistä huomiota herättäneen oikeudenkäynnin kuulemiset käytiin heinä-elokuun vaihteessa Tukholmassa .
 Ruotsalaisessa lehdistössä on ennakoitu viime päivinä oikeuden päätöstä. Useat rikosoikeuden asiantuntijat arvioivat, että Asap Rocky, oikealta nimeltään  Rakim Mayers , saa tuomion pahoinpitelystä.
 Syyttäjän mukaan räppäri ja kaksi hänen seurueeseensa kuulunutta kaatoivat uhrin kadulla maahan ja potkivat ja vahingoittivat tätä niin, että mies sai muun muassa mustelmia ja verinaarmuja.
 Räppäri kiistää syyllistyneensä pahoinpitelyyn ja sanoo kyseessä olleen itsepuolustuksen.
 Yleisimpänä ennakkoarviona pidetään sitä, että Asap Rocky tuomitaan todennäköisesti lyhyeen, mahdollisesti kuukauden vankeuteen. Vaihtoehtoisia rangaistuksia ovat ehdollinen vankeus, sakot tai yhdyskuntapalvelu.
 – En usko, että puolustuksen perustelu hätävarjelusta menee läpi, vaan että tuomio tulee normaaliasteisesta pahoinpitelystä. Rangaistuksena on mahdollisesti kuukauden vankeus, arvioi ylisyyttäjänä toiminut  Sven-Erik Alhem  Svenska Dagbladet -lehdelle. Hän toimii Ruotsin Rikosuhripäivystyksen puheenjohtajana.
 Syyttäjän vaatimus menee tuskin läpi
 Syyttäjä on vaatinut räppärille kuuden kuukauden vankeustuomiota, mutta oikeuden ei uskota päätyvän niin pitkään rangaistukseen. Julkisuudessa on arvioitu, että jos näyttöä Asap Rockyä vastaan olisi riittävästi, häntä ei todennäköisesti olisi edes päästetty vapaaksi odottamaan tuomiota.
 Yhdysvaltalaisräppäri Asap Rocky (oik.) poistui oikeustalolta Tukholmassa 2. elokuuta. Fredrik Persson / EPA
 Oikeusoppineet pitävät kuitenkin mahdottomana, että räppäri vapautettaisiin täysin syytteistä. Asiantuntijoiden mukaan Asap Rockyn toimia pahoinpitelytilanteessa tuskin voidaan tulkita hätävarjeluksi.
 Ratkaiseva merkitys tuomiossa on sillä, löikö Asap Rocky uhria rikotulla lasipullolla. Siitä ei saatu oikeuskäsittelyssä selvää näyttöä. Oikeuden päätöksestä iltapäivällä selviää, miten oikeus on tapahtumien kulkuun liittyneitä väitteitä arvioinut.
 Joutuuko räppäri palaamaan Ruotsiin?
 Tukholman oikeustalosta on tulossa jälleen keskiviikkona kansainvälisen uutisoinnin hermokeskus. Tuomion julkistamisen jälkeen oikeustalolla järjestetään lehdistötilaisuus, jossa tuomari  Per Lennerbrant  avaa toimittajille tuomion taustoja ja vastaa kysymyksiin.
 Yle välittää lehdistötilaisuuden suorana verkossa ja Areenassa.
 Osapuolet eivät ole oikeustalolla paikalla. Asap Rockyn asianajaja  Slobodan Jovovic  aikoo antaa kommenttinsa päätökseen Uppsalan käräjäoikeudessa, jossa hän on muissa työtehtävissä.
 Suuri kysymys on, onko tuomio sellainen, että se pakottaa Asap Rockyn palaamaan Ruotsiin.
 Ennakkoarvioissa todennäköisimpänä pidetään, että räppäri ei joudu palaamaan Ruotsiin tuomion suorittamista varten. Hänen pitkä tutkintavankeusaikansa lasketaan hyväksi mahdollisen lopullisen vankeusajan kannalta.
 Jos taas rangaistuksena on yhdyskuntapalvelus, tilanne voi olla toinen.
 Korvauskysymys myös auki
 Uhri on vaatinut vahingonkorvauksina 13 000 euroa.  Näin suureen korvaussummaan ruotsalaiset rikosoikeuden asiantuntijat eivät kuitenkaan usko. Jos korvauksia määrätään, ne ovat huomattavasti pienemmät.
 Entä sitten Asap Rockyn korvaukset, jos hänet vapautetaan?
 Räppäri on sanonut, ettei hän ole kiinnostunut rahasta. Jos mieli kuitenkin on muuttunut, korvaussumma voi nousta huomattavaksi.
 Asap Rocky voi silloin olla oikeutettu korvauksiin menetetyistä tuloista.  Vangitsemiskäsittelyssä hänen aiempi asianajajansa ilmoitti artistin jäävän paitsi jopa noin 1,6 miljoonan euron tuloista.
 Lue myös:
 Yle seurasi: Syyttäjä vaatii Asap Rockylle kuuden kuukauden vankilatuomiota pahoinpitelystä – kohuräppäri ja seurue päästetään vapaaksi odottamaan tuomiota
 Kohuräppäri Asap Rocky myi kodittomana teininä huumeita, sai miljoonien levytysdiilin ja on usein liitetty väkivaltaisuuksiin

Yhdysvaltalaisräppäri Asap Rockyn tapaus ratkeaa – Oikeusoppineet povaavat pahoinpitelytuomiota


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Suomen käräjäoikeuksissa perutaan tuhansia rikosoikeudenkäyntejä joka vuosi
 Suurin osa perumisista ehditään tehdä etukäteen, ja osapuolet saavat siitä tiedon. Käräjäoikeuksiin tehdään kuitenkin  satoja turhia reissuja . Suomen suurimmassa tuomioistuimessa, Helsingin käräjäoikeudessa peruttiin viime vuonna yli 450 pääkäsittelyä, jonne osapuolet olivat ehtineet jo tulla paikalle. Oikeudenkäyntien perumiset aiheuttavat kustannuksia kaikille osapuolille.
 Valtion ensi vuoden budjetin päälinjat julki
 Valtiovarainministeri Mika Lintilä. Matti Myller / Yle
 Valtiovarainministeriö lyö tänään lukkoon ehdotuksensa valtion ensi vuoden tulo- ja menoarvioksi. Ministeri  Mika Lintilän  (kesk.) on määrä esitellä budjettiehdotuksen pääkohdat myöhemmin keskiviikkona järjestettävässä tiedotustilaisuudessa. Yle näyttää tilaisuuden suorana verkkosivuillaan. Lintilän mukaan neuvotteluiden ykköstavoitteena on saada työllisyys paranemaan. Koko hallitus käsittelee ministeriön ehdotusta budjettiriihessä syyskuun puolivälissä.
 Asap Rockyn tuomio tulee Tukholmassa
 Yhdysvaltalaisräppäri Asap Rocky (oik.) poistui oikeustalolta Tukholmassa 2. elokuuta. Fredrik Persson / EPA
 Amerikkalaisen räppärin,  Rakin Mayersin  eli Asap Rockyn pahoinpitelyoikeudenkäynnin  tuomio tulee iltapäivällä . Syyttäjä on vaatinut hänelle kuuden kuukauden vankeustuomiota, mutta ruotsalaiset oikeusoppineet uskovat, että tuomio jää pienemmäksi. He kuitenkin uskovat, että Mayersin väite itsepuolustuksesta ei mene lävitse, vaan tuomio tulee pahoinpitelystä. Todennäköisimpänä pidetään, että räppäri ei joudu palaamaan Ruotsiin tuomion suorittamista varten.
 Hongkongin lentokenttä auki jälleen
 Mielenosoittajia Hongkongin kansainvälisellä lentokentällä 12. elokuuta. Laure Chor / EPA
 Hongkongin kansainvälisen lentokentän liikenne  on jälleen alkanut toimia . Satoja lentoja peruttiin eilen, koska mielenosoittajat tukkivat kentän. Monet lennot myös viivästyivät pahoin, mukaan lukien Finnairin. Keskiviikkoaamuna paikalla oli enää noin 50 protestoijaa. Mielenosoittajat valtasivat lentokentän myös toissapäivänä.
 Pohjoisessa pilvistä, etelässä epävakaista
 Lähipäivinä tulee monin paikoin maata useita sade- ja ukkoskuuroja, mutta välillä aurinko kurkistaa ja sääkin on poutaista. Pohjoista peittävät pilvet ja koettelevat ajoittaiset sateet. Maan etelä- ja keskiosissa ollaan pitkälti 20 asteen vaiheilla. Pohjoisessa on hieman viileämpää. Lue lisää säästä  Ylen sääsivuilta .
 Sääennuste keskiviikolle 14. elokuuta.  Yle

Herätys: Käräjille satoja hukkareissuja, Asap Rockylle tuomio, sää jatkuu epävakaisena


Summary: Vuoden alusta lähtien tuomioistuimissa on alettu istua tiettyjä rikosjuttuja ilman syytettyä. Riittää, että avustaja tulee paikalla.

Kaksi pahoinpitelystä syytettyä naista ja heidän asianajajansa.
 Epäillyn pahoinpitelyn uhri ja hänen asianajajansa. Ja lisäksi todistaja.
 He kaikki odottivat viime tiistaiaamuna oikeudenkäynnin alkua Helsingin käräjäoikeuden käytävällä.
 Kun osapuolet pääsivät sisälle saliin, puheenjohtaja ilmoitti, että oikeudenkäynti perutaan. Syy oli se, että tulkki ei muistanut saapua paikalle.
 Yle seurasi  oikeudenkäyntiä tässä jutussa .
 Toisen syytetyn asianajaja on  Antti Sorjonen .
 Hänen mukaan oikeudenkäynnin peruuntuminen oli ikävä asia kaikille osapuolille.
 – Kyllä se kaikille harmia aiheutti. Asianomistajalle ennen kaikkea. Ja myös vastaajille. Epätietoisuus asian kohtalosta pitkittyy, sanoo asianajaja Antti Sorjonen Obstbaum Legal -asianajotoimistosta.
 Asianajaja Antti Sorjosen mukaan oikeudenkäyntien peruuntuminen on kaikille osapuolille ongelma. Sini Järnström / Yle
 "Ei viitsitä pitää huolta siitä, milloin oikeudenkäynti on"
 Viime viikolla peruttu pahoinpitelyoikeudenkäynti ei ollut harvinainen tapahtuma Suomen tuomioistuimissa.
 Suomen suurimmassa tuomioistuimessa, Helsingin käräjäoikeudessa perutaan joka vuosi satoja oikeudenkäyntejä, joihin osapuolet ovat jo ehtineet tulla paikalle.
 Viime vuonna Helsingin käräjäoikeudessa jouduttiin perumaan 463 oikeudenkäyntiä, koska joku jutun osapuolista jätti saapumatta oikeuteen.
 – Onhan se ihan liian suuri luku. Se tarkoittaa sitä, että muut paikalle tulleet ovat tulleet sinne ihan turhaan, sanoo käräjätuomari  Petra Spring  Helsingin käräjäoikeudesta.
 Mutta kuka jättää tulematta oikeuteen?
 Kolme suurinta syytä oikeudenkäyntien perumiseen ovat syytetty, uhri tai todistaja.
 Joku heistä jättää tulematta oikeudenkäyntiin.
 – Miettikää nyt itsekin, jos olisitte uhrin tai vastaajan (syytetyn) asemassa. Ja esimerkiksi todistaja ei tule paikalle. Ja vielä, jos tämä johtuu välinpitämättömyydestä, josta se valitettavan usein johtuu. Ei vain viitsitä pitää huolta siitä, milloin oikeudenkäynti on, Spring kertoo.
 Käräjätuomari Petra Spring sanoo, että oikeudenkäyntejä joudutaan liian usein perumaan.  Sini Järnström/ Yle
 Paljon turhia kustannuksia
 Harmin ja mielipahan lisäksi peruuntuvat oikeudenkäynnit aiheuttavat turhia kustannuksia.
 Sorjosen mukaan asianajajat laskuttavat asiakkaitaan myös silloin, kun oikeustalolle joudutaan tekemään turha reissu.
 – Toki pitää ottaa aina kohtuullisuusseikat huomioon. Mutta kun oikeuteen mennään ja käsittelyyn valmistaudutaan, se on laskutettavaa työtä. Se peruuntuminen on vahinko kaikille, sanoo asianajaja Antti Sorjonen.
 Kustannuksia syntyy myös valtiolle, kun syyttäjät, tuomarit ja käräjäsihteerit joutuvat valmistautumaan oikeudenkäynteihin ja tekemään lisätyötä uusien istuntojen sopimiseksi.
 Yksi huono asia on myös se, että jo ennestään pitkät oikeusprosessit venyvät, jos oikeudenkäyntejä joudutaan perumaan.
 – Meillä Helsingin käräjäoikeudessa rikospuolella on sellaiset jonot, että tuomareiden kalentereista ei noin vain löydy tyhjiä paikkoja peruuntuneille oikeudenkäynneille, käräjätuomari Petra Spring kertoo.
 Viime viikolla Helsingin käräjäoikeudessa peruuntunut pahoinpitelyoikeudenkäynti on tarkoitus istua puolen vuoden kuluttua ensi tammikuussa.
 Tuhansia oikeudenkäyntejä peruttiin ennen pääkäsittelyä
 Oikeusministeriön tilastoista käy ilmi, että kaikissa Suomen käräjäoikeuksissa peruttiin yhteensä viime vuonna rikosasioissa yli 8000 pääkäsittelyä.
 Se on noin joka viides pääkäsittely.
 Helsingin käräjäoikeudessa jouduttiin perumaan viime vuonna ennen pääkäsittelyä noin 2400 istuntoa.
 Suurin syy näissä perumisissa oli se, etteivät haastemiehet olleet saaneet haastettua syytettyä oikeuteen
 Näihin oikeudenkäynteihin muut osapuolet eivät ehtineet tulla paikalle, mutta he joutuivat odottamaan pitkittyneitä oikeusprosesseja. Myös tuomarit ja käräjäsihteerit joutuivat tekemään turhaa työtä.
 Perumiset vähenemässä, kovat keinot käyttöön tarvittaessa
 Helsingin käräjäoikeudessa on peruttu viime vuosina noin 400 oikeudenkäyntiä, joihin osapuolet ovat ehtineet tulla paikalle.
 Tämän vuoden tammi-kesäkuussa Helsingin käräjäoikeudessa peruttiin noin 120 sellaista rikosjutun pääkäsittelyä, joissa osapuolet istuivat jo oikeussalissa.
 – Syy hyvään kehitykseen saattaa olla lakimuutos, joka tuli voimaan vuoden alussa, käräjätuomari Petra Spring arvelee.
 Tuomioistuimet ovat voineet tämän vuoden alusta lähtien päättää tietyissä jutuissa, että rikosjuttu käsitellään ilman syytetyn läsnäoloa. Riittää, että oikeusavustaja on paikalla.
 Myös videokuulemisia on lisätty viime aikoina.
 Käräjätuomarin mukaan jokainen turha oikeudenkäynnin peruuntuminen on kuitenkin liikaa. Tuomioistuimissa tehdään edelleen töitä sen eteen, ettei oikeudenkäyntejä jouduta turhaan perumaan.
 Jos mikään muu ei auta, tuomareilla on kovat keinot käytössä.
 – Viime kädessä se tarkoittaa sitä, että me määräämme noudon. Poliisi voi noutaa haastetun henkilön oikeuteen. Tarvittaessa poliisi voi pitää tätä henkilöä muutaman päivän putkassa odottamassa oikeudenkäyntiä, kertoo käräjätuomari Petra Spring.
 Lue lisää:
 Yle seurasi erikoista tilannetta: Oikeudenkäynti peruttiin, tulkki ei saapunut – Sara: "Kun pakenin pakkoavioliittoa, äiti hakkasi minut"

Tuhansia oikeudenkäyntejä perutaan joka vuosi käräjäoikeuksissa, käsittelyt pitkittyvät – "Miettikää itse, jos olisitte uhrin asemassa"


Summary: Saksan liittokansleri Angela Merkel on saanut vapinakohtauksen julkisten esiintymistensä aikana tänä kesänä jo kolme kertaa. Valtaosa saksalaisista pitää Merkelin terveyttä yksityisasiana.

Saksan kristillisdemokraattinen unioni (CDU)

Vaikea sanoa, pääsikö liittokansleri  Angela Merkel  parin viikon lomallaan täysin eroon työajatuksista. Tuskin.
 Italialaisviestimet paljastivat  hänen lomailleen Etelä-Tirolissa Pohjois-Italiassa. Hiljaisten helleviikkojen uutispommin paljasti kuitenkin  saksalaislehti Bild salakuvallaan  elokuun alussa.
 Bild kuvasi liittokanslerin lukemassa kirjaa lomahotellinsa terassilla. Kuvassa näkyvän kirjan nimi on Der Tyrann eli Tyranni.
 Stephen Greenblattin  alun perin englanniksi vuonna 2018 julkaistu kirja kertoo  William Shakespearen  (1564–1616) maailman despooteista: johtajista, kuten Englannin kuninkaasta  Rikhard III:sta.  Brutaalista tyrannista, joka nousi valtaan kyvyttömyydestään ja elostelustaan huolimatta.
 Yhdysvaltain presidenttiä  Donald Trumpia  tekstissä ei sinänsä käsitellä. Mutta yhtäläisyysviivat vedettiin saksalaislehdissä nopeasti Merkelin lukukuvan levitessä, sillä kirjalla on maine trumpilaisuuden tulkkina.
 Jo ennen kirjansa julkaisua Shakespeare-tuntija Greenblatt  vertasi  Trumpin nousua Shakespearen maailmaan, jossa politiikka oli jakautunutta, jossa jotkut uskoivat hyötyvänsä epätodennäköisen hallitsijan noususta ja jossa toiset eivät uskoneet minkään muuttuvan.
 Angela Merkelin viimeinen etappi Saksan johdossa on alkamassa. Hänen odotetaan joutuvan vielä luovimaan muun muassa Yhdysvaltain presidentin Donald Trumpin kanssa. Merkel tapasi Trumpin alkukesästä Normandian maihinnousun muistojuhlan yhteydessä. Tim Rooke / AOP
 Liittokansleri Angela Merkel   täytti heinäkuussa  65 vuotta, ja hänellä on nyt alkamassa valtakautensa viimeinen spurtti. Hän on ilmoittanut luopuvansa politiikasta liittopäivävaaleissa 2021.
 Hänen ainoa haasteensa ei ole vääntää eriasteisten autoritaaristen johtajien kanssa maailmalla ja  pitää riitaisa hallitus  kasassa kotimaassa.
 Tänä kesänä Merkel on saanut rajun vapinakohtauksen kolme kertaa kesken julkisen esiintymisensä. Viimeksi liittokansleri alkoi  täristä rajusti  tapaamisessa pääministeri  Antti Rinteen  kanssa Berliinissä heinäkuun alussa.
 Tiistaina   Angela Merkelillä oli  ensimmäinen julkinen tilaisuus lomansa jälkeen, kun hän vastasi kansalaisten kysymyksiin kotiosavaltiossaan Mecklenburg-Etu-Pommerissa. Mutta katseet ovat tämänpäiväisessä tapaamisessa.
 Keskiviikkona hän on jälleen vastaavanlaisessa tilanteessa kuin missä hänen ensimmäinen ja viimeisin vapinakohtauksensa alkoivat. Merkel ottaa keskiviikkona vastaan kunniakomppanian tervehdyksen liittokanslerinviraston pihalla, kun Liettuan presidentti  Gitanas Nauseda  saapuu vierailulle.
 Rinteen vierailun jälkeen Merkel ei ole enää seissyt kunniakomppanien tervehdyksessä vaan hänelle vieraineen on tuotu tuolit. Saksassa seurataan todennäköisesti siis tarkkaan, ovatko tuolit vielä mukana vai onko Merkel päässyt niistä eroon – eli päässyt eroon kohtauksistaan.
 Liittokansleri on   itse selittänyt vapinakohtauksia  psyykkisperäisiksi. Hän kertoi Rinteen tapaamisen jälkeen tärisseensä, koska hän pelkäsi saavansa tärinäkohtauksen.
 Merkelin mukaan uudet vapinakohtaukset ovat ikään kuin jatkumoa ensimmäiselle, jonka hän sai kesäkuussa Ukrainan presidentin  Volodymyr Zelenskyin  vierailun aikana. Silloin liittokanslerin virasto selitti vapinaa kuumuudella ja myöhempiä kohtauksia sillä, että Merkel pelkäsi vapinan uusiutuvan.
 Merkel kertoi Rinteen kanssa pitämässään tiedotustilaisuudessa työstävänsä asiaa.
 – Minulla menee hyvin, minusta ei pidä olla huolissaan, Merkel sanoi tuolloin vapinakohtauksen jälkeen.
 Antti Rinne kertoi Ylelle vierailun yhteydessä kysyneensä asiasta Angela Merkeliltä. Rinteen mukaan Merkel kertoi avoimesti vapinan olevan normaalielämään kuuluvaa ja ettei se haittaa hänen työntekoaan.
 Kukaan valtionjohtaja  haluaa tuskin näyttää fyysisesti heikolta, ja Merkelin terveydentilaa seuraavat paitsi saksalaiset myös hänen vastinparinsa valtioiden johdossa ympäri maailmaa.
 Liittokanslerin työ on stressaavaa, erityisesti nykyisenä maailmanaikana. Suhde Yhdysvaltoihin on vaikea. Brexit on ovella. Itä-Ukrainan sota jatkuu. Merkelillä on suuri rooli koko Euroopan unionin ulkosuhteissa, myös Kiinan ja Venäjän kanssa.
 Toisen vapinakohtauksensa jälkeen Merkel lensi kesäkuussa Japaniin G20-kokoukseen ja sieltä EU-huippukokoukseen päättämään valinnoista EU:n huippuvirkoihin. Kokous  venyi läpi yön  ja jatkui seuraavana päivänä.
 Saksalaisilla onkin siis syytä kysyä, jaksaako lähes 14 vuotta hallinnut Merkel enää äärimmäisen kuormittavassa työssään.
 Saksan oikeusministeri Christine Lambrecht kukitti Angela Merkelin tämän syntymäpäivän kunniaksi heinäkuussa. John Macdougall / AFP
 Merkel on kommentoinut vapinaansa myös sanomalla, että hän kyllä tuntee tehtävänsä mukana tulevan vastuun eikä vaarantaisi sitä. Merkel myös muistutti olevansa itsekin kiinnostunut omasta terveydestään. Suunnitelmissa on elää vielä hyvä elämä poliittisen ajan jälkeen.
 Valtaosalle saksalaisia tämä selitys tuntuu riittävän.
 Kolmannen vapinakohtauksen jälkeen tehdyn  mielipidemittauksen  mukaan 59 prosentin enemmistö saksalaisista pitää Merkelin terveydentilaa yksityisasiana. Noin kolmannes kaipasi lisätietoa.
 Die Welt -lehden päällikkötoimittaja  Dagmar Rosenfeld   kirjoitti , että Merkelin antama selitys riittää.
 – Angela Merkel on vastannut kysymykseen, jonka hän oli kansalaisille velkaa: siihen, haittaako vapina hänen työtään kanslerina. Muilla yksityiskohdilla ei ole merkitystä.
 Der Spiegel  haastatteli  amerikkalaiskirjailija  Siri Hustvedtiä , joka kertoi kärsineensä hyvin samankaltaisista kohtauksista kuin Angela Merkel. Hustvedt kirjoitti kohtauksistaan kirjan Vapiseva nainen. Mitään lääketieteellistä selitystä julkisissa tilanteissa alkaneelle vapinalle ei hänen mukaansa koskaan löytynyt.
 Saksassa ei ole samaa perintöä  kuin Suomessa, jossa presidentti  Urho Kekkosen  loppukauden sairastelu ja sen salailu saivat hänen seuraajansa kertomaan terveydestään aiempaa avoimemmin. Näin siitä huolimatta, että Saksan liittokanslereista  Helmut Kohlilla  oli selvästi ylipainoa sekä muita terveysongelmia ja että  Willy Brandtin  tiedettiin juovan paljon ja kärsivän masennuskausista.
 Suomessa Kekkosen jälkeen tasavallan presidentit alkoivat  Mauno Koiviston  aloitteesta julkistaa terveystietojaan. Tasavallan presidentti  Sauli Niinistö  kertoo terveydentilastaan  silloin kun hän katsoo sen tarpeelliseksi.
 Angela Merkel on muutenkin hyvin yksityinen valtiojohtaja. Hänen tiedetään olevan naimisissa ja pitävän Wagnerin oopperoista, mutta muuten kansleri on pitänyt yksityisen persoonansa poissa julkisuudesta.
 Liittokanslerin yksityiselämässä tapahtui tänä vuonna kuitenkin yksi suuri muutos, josta tiedetään. Hänelle läheinen äiti  Herlind Kasner  kuoli huhtikuussa 90 vuoden ikäisenä.
 Angela Merkel taktikoi kumppaneitaan johtopaikoille. Kuvassa Merkel liittolaisinaan pidetyn Euroopan komission puheenjohtajan Ursula von der Leyen (kesk.) ja Saksan puolustusministerin Annegret Kramp-Karrenbauerin kanssa. AOP
 Merkelin poliittinen ketteryys  vaikuttaa terveyshuolista huolimatta olevan ennallaan.
 Saksa havahtui heinäkuussa hetki ennen Merkelin lomaa siihen, että yhtäkkiä sekä Euroopan unionin komission että Saksan puolustusministeriön johdossa olivat Merkelin liittolaisina pidetyt poliitikot  Ursula von der Leyen  ja  Annegret Kramp-Karrenbauer.
 Kuva kolmesta johtajanaisesta nousi Saksassa otsikoihin siitäkin syystä, ettei Merkelin taktikointia havaittu juuri Saksassakaan ennen kuin paikat oli jo jaettu ja EU-parlamentti hyväksynyt yllätysehdokkaana pidetyn von der Leyenin valinnan.
 Kramp-Karrenbaueria pidetään Saksassa Merkelin suosikkina seuraavaksi liittokansleriksi. Hän nousi Merkelin seuraajaksi CDU-puolueen johtoon viime joulukuussa.
 Viikkolehti Die Zeitin  mukaan Merkel ei ehkä lukenut Der Tyrann -kirjaa vain ymmärtääkseen despoottien mielenliikkeitä. Toimittaja  Jan Ross  arvioi  jutussaan  Merkelin todennäköisesti olleen kiinnostunut Shakespearen ajan vallanvaihtokuvioista.
 1590-luvun Englanti odotti  Elisabet I:n  valtakauden päättymistä epätietoisena seuraajasta. Maa oli poliittisesti jumissa, eikä tulevaisuuteen ollut selvää näkymää.
 Lue myös:
 Video: Saksan liittokansleri esiintyi taas vapisten julkisuudessa – "Voin hyvin" Merkel vakuutti tiedotustilaisuudessa Rinteen kanssa   Analyysi: Saksan toraisasta hallituksesta voi tulla Suomen ongelma

Angela Merkel luki lomallaan Tyrannia – Saksassa seurataan nyt, auttoiko loma vai jatkuvatko liittokanslerin vapinakohtaukset


Summary: Puolustusvoimien toiminnassa havaituista epäkohdista voi ilmoittaa nimettömänä.

Puolustusvoimissa otetaan käyttöön sähköinen ilmoituskanava, jossa työntekijät voivat ilmoittaa Puolustusvoimien toiminnassa havaitsemistaan epäkohdista, kertoo Keskisuomalainen.
 – Rohkaisemme ilmoittamaan omalla nimellä, mutta nimettömyyskin on sallittua, Puolustusvoimien laillisuusvalvonnasta vastaava asessori  Tuija Sundberg  kertoo.
 Kokeilusta päätti uudeksi komentajaksi valittu  Timo Kivinen  hiljattain.
 Laillisuusvalvontakanava on tulossa vuoden loppuun mennessä koekäyttöön viidessä yksikössä.
 Puolen vuoden kokeilun jälkeen päätetään, laajeneeko kanava kaikkiin joukko-osastoihin ja muihin hallintoyksiköihin.
 Laillisuusvalvontakanava on tarkoitettu kaikille työntekijöille. Puolustusvoimissa työskentelee noin 12 000 henkilöä, joista noin 8 000 on sotilaita ja noin 4 000 siviiliä.

Keskisuomalainen: Puolustusvoimat perustaa laillisuusvalvontakanavan kokeiluna viiteen yksikköön